Year 3 Theme Scope 2 Strand 1 Season Age Level : Human Degradation and Spirituality for a New Humanity CC 2016-2017 : Identity: On Being and Becoming : Jesus' Choice of the Kind of Messiah : Eastertide : Nursery, Kindergarten, Younger Elementary APRIL 16, 2017 April 16, 2017 Domingo sa Pagkabanhaw: PAGKABANHAW SA MATARONG Daang Kasabutan: Daniel 12:1-3 1Ang anghel mipadayon pag-ingon, "Unya niadtong panahona, motungha si Miguel, ang gamhanang prinsipe nga maoy tigpanalipod sa imong katawhan. Unya moabot ang usa ka panahon nga hilabihan kalisod nga sukad masukad wala pa gayod mahitabo apan ang tanan sa imong katawhan nga ang ngalan gilista sa basahon sa Dios maluwas gikan niini. 2Ug daghan sa mga nangamatay nga atua na sa lubnganan mabanhaw ngadto sa kinabuhing dayon ug ang uban ngadto sa kaulawan nga walay kataposan. 3Ang mga maalamon mosidlak sama sa kahayag sa kalangitan ug kadtong nakakabig ug daghan ngadto sa pagkamatarong modan-ag hangtod sa hangtod sama sa mga bituon." Bag-ong Kasabutan: Juan 11:25-27 25Ug si Jesus miingon kaniya, "Ako mao ang pagkabanhaw ug ang kinabuhi. Ang nagtuo kanako, bisan tuod mamatay, mabuhi. 26Ug ang tanan nga buhi ug nagtuo kanako dili gayod mamatay. Mituo ka ba niini?" 27Ug siya mitubag, "Oo, Ginoo, mituo ako nga ikaw ang Mesiyas, ang Anak sa Dios nga gisaad nga moanhi sa kalibotan." Mga Taga-Roma 6:5 5Kay kon nahiusa kita kaniya diha sa iyang pagkamatay, mahiusa usab kita kaniya kon banhawon na kita ingon nga gibanhaw siya. PANGKINATIBUK-ANG PANGHUNAHUNA: Kinsa katong magpabiling matinud-anon hangtod sa katapusan dili pagalalglagon, makaangkon hinuon siya sa kinabuhing walay katapusan SENTRO NGA PANGHUNAHUNA: N/K/YE: Magpasalamat kita tungod kay si Kristo nabuhi ug nibangon gikan sa mga atay. PAGPASABUT SA BIBLIKANHONG TEKSTO: Daniel 12:1-3. Sa kapanahonan diin ang libro sa Daniel gisulat, ang mga Hudiyo napailalom sa pagpanglutos ug pagpanglupig sa pagano nga hari. Usa kini sa mga gitawag nga Apocalyptic (mga sinulat alang sa panagna sa katapusang mga panghitabo sa kalibutan) nga sinulat nga sagad milambo kon dunay krisis sa kahimtang sa pagpuyo sa katawhan. Ang mga sugilanon ug mga panglantaw sa unahan nga anaa sa libro gigamit aron sa pag-awhag o pagdasig sa mga katawhan sa ilang kapanahonan, maghatag kanilag paglaum nga moabot ang adlaw nga ang Dios magluwas sa iyang katawhan gikan sa mga kabangis sa ilang tigpanglupig. Ang deklarasyon sa pagtuo niini nga libro mao nga ang Dios magluwas niadtong mga katawhan nga nagtuo Kaniya bisan pa sa lainlaing pagpanghadlok ug kakuyaw nga ilang paga-atubangon.
Bisan pa kadtong mga nawala na ug nag-antos pag-ayo sa malupigong mga kamot sa ilang tiglutos ipasig-uli ug luwason gyud sa Dios diha sa kahingpitan. Ilang madawat ang ganti para sa ilang matinud-anong pagsaksi ug mapadayonong pag-alagad sa Dios bisan pa sa mabangis ug malupigong pwersa sa pagpangdagmal nga ilang nasinati. Ang paglaum nagpabilin gihapon bisan niadtong mga nangamatay tungod sa pag-antus ug makamatay nga panghitabo. Sa Juan 11:25-27. Ang mga miyembro sa komunidad o sumusunod ni Juan (nga gitawag og Johannine community) dili madawat sa mga manggiduhaduhaon nga mga mata sa lokal nga mga pangulo sa sinagoga tungod sa ilang pagtuo kang Jesus ingon nga Mesiyas ug tigdala sa Gingharian sa Dios. Ang mga pangulo sa Roma nagpadayag gihapon sa susamang kinaiya ngadto kang bisan kinsa nga nagdumili sa pagsimba sa emperador (emperor). Tungod sa maong kahimtang, ang magsusulat sa Juan nagsulat niini nga Ebanghelyo alang sa pag-dasig sa mga Kristohanong Hudiyo sa paglahutay sa mga hagit ug makahimo sa paghupot sa ilang pagtuo kang Jesus. Gitagaan og duso sa magsusulat nga si Jesus mao ang Pulong (Juan 1:1- 18), ang tigdala sa mensahe ug nga ang paglimud kang Jesus paglimud usab sa Dios. Sa napa-ilalom ang mga magtutuo sa mga pagsulay, ang magsusulat migamit sa mahinungdanong punto alang sa pagdasig sa mga maminaw kaniya: anaay inila nga panghunahuna nga ang mga patay mabuhi pag-usab sa katapusang mga adlaw. Sa tinuod, ang paglaum sa pagkabanhaw natawo diha sa sitwasyon nga anaa sa palibut ang mga hulga sa kamatayon pinaagi sa mga maglulutos. Mailhan kini diha sa kahimtang nga anaa ang pagkawalay paglaum ug kahadlok nga mawad-an sa kaugalingong yutan-ong kinabuhi. Gipamatud-an ni Jesus nga diha sa iyang kamatayon ug pagkabanhaw iyang napakita ang kamatuoran nga ang pagkamatay alang sa katuyoan ni Jesus dili mopadulong sa kamatayon o pagkawala sa tanan alang niadtong namatay tungod sa ilang pagtuo o pagka-martir. Hinuon, usa kini ka lakang ngadto sa usa ka mas makahuloganong kasinatian sa kinabuhi nga makahimo sa pagbuntog sa kahadlok ug pagkawalay paglaum tungod sa kamatayon. Ang mamatay diha sa ngalan ni Jesus mao ang pagdawat sa tinuod nga bag-ong kinabuhi, kinabuhi nga walay katapusan diha sa iyang ngalan. Ang teksto naghulagway nga ang pagtoo kang Jesus mao lamang ang gikinahanglan nga paagi sa pagkab-ot sa pagkabanhaw. Kini nga pagkabanhaw mahitabo karon ug sa umalabot. Ang 11:4, nagpadayag nga ang katuyoan sa pagkabanhaw ni Lazaro mao nga (v.4b) "...kapasidunggan ang Dios ... ug pinaagi niini kapasidunggan usab ang Anak sa Dios". Kini nga panghitabo nagpamatuod nga ang Dios diha kang Jesus mao ang Dios nga nagahatag sa kinabuhi ug dili Dios sa kamatayon. Kini mao usab ang usa sa pamaagi sa iyang mga tinun-an (v.15) ug sa mga dili-magtutuo sa pagtuo ni Jesus (v.42). Kadtong nakasaksi sa pagkabanhaw ni Lazaro mituo kang Jesus. Apan, ang mga Pariseo nga wala moila ni Jesus ingon nga Mesiyas ug tigdala sa kinabuhi nagkahiusa sa paghimo og plano sa pagpahilom kaniya. Sila ang naghikay ug nagplano alang sa kamatayon ni Jesus (b. 47-57). Kini nga hitabo nagpahayag sa duha ka klase sa mga tawo. Una, si bisan kinsa nga motuo ug adunay hugot nga pagtuo kang Jesus ingon nga siya dalan ngadto sa pagkabanhaw naghupot og hugot nga pagtuo bisan pa man sa nagkalain-laing mga hulga sa kamatayon nga ilang paga- atubangon. Apan, kadtong mga tawo nga nagdumili sa pagsabut ug wala nag-ila sa presensya sa Dios diha kang Jesus mangita gayud og paagi aron sa paglaglag kaniya. Ang pagkabanhaw ni Lazaro nagpaila sa dili matugkad nga gugma sa Dios. Apan sa laing bahin, ang gipatigbabaw nga kinaiya ug kasuko sa mga Pariseo naghulagway sa panginahanglan sa pagbaton og pagkabanhaw sa kasingkasing ug sa hunahuna. Ug kini nga matang sa pagkabanhaw mahimo lamang makab-ot pinaagi sa pagsalig ug pagbaton sa tinuod ug hugot nga pagtuo sa Anak sa Dios.
Roma 6: 5. Alang sa mga Judio, ang bunyag mao ang aktuwal nga paagi aron ang mga dili- Hudiyo makabig ngadto sa Judaismo. Kini nga buhat nagtapos sa pagwagtang sa gitawag nga "Hentil mahugaw" (Gentile Impurity). Pinaagi niini nga buhat, talikdan na sa usa ka tawo ang paganismo ug sala, ug magasaad siya sa pagtuman sa mga sugo sa Dios ug mamahimong bag-ong tawo subay sa mga balaod sa Hudiyo. Sa samang paagi, kinsa katong nahimong sumusunod ni Jesus kinahanglan hikalimtan niya ang iyang daan nga kaugalingon, pinaagi sa pakig-ambit sa kamatayon ni Kristo. Ang kamatayon niini nga konteksto wala magpasabot nga mao na ang katapusan sa kinabuhi. Nagpasabot kini sa pagsalikway sa unsa mang buhat sa pagpakasala. Nanginahanglan kini sa pag-usab, ug pagbag-o sa panglantaw ug kinaiya alang sa kaugalingon, sa uban, ug sa alang sa Dios. GIYA ALANG SA MGA MAGTUTUDLO UG SA UBAN PANG MOGAMIT NIINI NGA PAGTULON-AN: Ang pagtuo sa pagkabanhaw ni Jesus mao ang pultahan nga nag-abli sa Kristohanong pagtuo. Ang pagtuo sa Islam nag-ila kang Jesus ingon nga propeta nga gikan sa Dios apan wala nila ilha ang iyang pagkabanhaw. Ang katawhan nga walay pagtuo sa nabanhaw nga Jesus naghatag lamang og dakong bili sa mga pamatasan, pagtulon-an nga Iyang gitudlo ug mga pamaagi nga Iyang gikinabuhi, ug ilang giila nga ang Iyang pagkabanhaw walay labut sa iyang nakab-ot ingon nga panag-ingnan sa maayong pamatasan. Ang ubang mga Kristohanon miila usab sa pagkabanhaw ni Jesus ingon nga angkla sa ilang hugot nga pagtuo apan wala nila hatagig pagtagad ang iyang propetanhong tahas ug mga pulong ingon nga buhing panig-ingnan sa pagkinabuhi. Kini nga matang sa mga magtutuo o Kristohanon, sama ra sila sa mga dili- Kristohanon ug mga dili magtutuo nga wala motuo sa pinaka-hinungdan sa pag-anhi ni sa kalibutan. Sumala pa sa pagsaksi sa mga Apostoles, ang pagkabanhaw ni Jesus mao ang unang pagkabanhaw sa mga matarong. Ang pagtuo nga ang Dios nagluwas kang Jesus gikan sa Hades, ang kapadulngan sa tanang nangamatay - mao ang dako nga pultahan nga magdala sa mga magtutuo sa Kristohanong komunidad. Apan ang kaayohan sa pagkabanhaw masinati lamang ngadto sa mga tawo nga gi-matarung (justification) sa Dios pinaagi sa pagtuo kang Jesu-Kristo. Ang pagtulon-an sa Protestante nga "gipakamatarung ang tawo diha sa grasya sa pinaagi sa pagtuo lamang" (justification by grace through faith o sola gratia, sola fide) nag-antos pa karon sa hiwi nga pagsabot gikan sa panahon nga gipaila kini ni Martin Luther niadtong 16th century hangtod sa kasamtangan diha sa komunidad sa mga Protestante. Diha sa iyang nahiwi nga pagsabot, kini nga mahinungdanong baruganan sa Protestante nahimong gigamit ingon nga rason ug pasangil nga mahimo na diay nga tangtangon ang paghimo og maayong buhat diha sa usa ka balansi nga pagkinabuhi sa paglungtad sa usa ka Kristohanon. Sa laing bahin, sakto ang pagsabot sa mga Protestanteng repormador sa pagtulon-an ni Pablo nga ang pagkabanhaw nag-usab sa mga magtutuo gikan sa paturagas ug pagkinabuhi nga puno sa kahilayan (pagano) ngadto sa espirituhanong pamaagi sa pagkinabuhi. (Mga Taga-Roma 12; Mga Taga-Galatia 5). Ang punto nga ang paghupot og matarung nga pagkinabuhi dili kasegurohan aron maangkon ang pagkabanhaw kondili usa kini ka pinasahi nga gasa nga madawat niadtong adunay pagtuo kang Jesu-Kristo. Ang pagkabanhaw dili lang puro gahom nga nagbuntog sa kamatayon kon kini moabot. Usa kini ka gahom sa bag-ong kinabuhi alang sa pagbuntog sa gahom sa pagkamakasasala diin ang pagkinabuhi nga matarung diha sa makasasala nga kalibutan mahimong possible. Ang wala gihagoan nga pagkamatarung (o justification) pinaagi sa pagtuo mopadayon ngadto sa aktwal
nga pagkinabuhing matarung hangtod sa katapusan sa kalibutanhong kinabuhi. Dinhi nahimutang ang kalainan sa walay katapusan nga kaluwasan: ang mga matarung lamang ang mabanhaw ilang gidaog ang pagkamakasasala ug busa nakahimo sila sa pagpuyo nga matarung. tungod kay nakadawat sila sa gasa sa pagkabanhaw, I. KATUYOAN: Sa pagtapus sa pagtuon, ang mga magtutuon makahimo sa... 1. Makapadayag sa kalipay mahitungod sa pagkabanhaw ni Jesus. 2. Maka-pasalamat alang kang Jesus nga maoy nagluwas ug nagtabang kanato aron mohimo og matarung. 3. Makaamgo nga ang gugma sa Dios alang kanato mao ang rason ngano nga giluwas kita ni Jesus. 4. Moapil sa ministeryo o buluhaton sa Iglesya sa paghigugma sa uban ingon nga maoy tubag sa paghigugma sa Dios kanato. II. PANGHUNA-HUNA: Maglipay kita tungod kay si Jesus nabuhi gikan sa pagkamatay. Kagamitan sa Pagtuon: Biblya, papel ug Crayola III. MGA KASINATIAN SA PAGTUON A. Pangabli nga Pagsimba 1. Panahon sa Pag-abi-abi. Abi-abiha ang mga bata uban sa kalipay sa ilang pag- abut uban sa pag-ingon, "Malipayong Adlaw sa Pagkabanhaw" (Happy Easter) 2. Awiton kini nga mga awit: "Hallelu, Halleluiah" Hallelu, hallelu, hallelu, halleluiah! Praise ye the Lord (2x) Praise ye the Lord, halleluiah! (3x) Praise ye the Lord! "Alive Forevermore" Alive, alive, alive forevermore! My Jesus is alive, alive forevermore! Alive, alive, alive forevermore! My Jesus is alive forevermore! Sing halleluiah, sing halleluiah! My Jesus is alive, alive forevermore! Sing halleluiah, sing halleluiah! My Jesus is alive! 3. Pangabli nga Pag-ampo: Mahal namo nga Dios, salamat nga karon Adlaw sa Pagkabanhaw - ang Iyang pagkabuhi gikan Siya namatay. Salamat ni Jesus ug sa kinabuhi nga Iyang gikinabuhi. Salamat nga si Jesus nabuhi ug Siya kanunay nahimo namo nga kauban. Salamat sa Imong pagtabang kanamo nga mahimong sama ni Jesus - nagmahal sa uban ug nagbinuotan. Labaw sa tanan, salamat sa Imong gugma. Sa ngalan ni Jesus kami nag-ampo. Amen. B. Pagpangandam Pangutana: Nakahibalo ba kamo kon unsay kahulogan sa "Pagkabanhaw? (mahimong paminawon ang pipila ka mga kabataan sa ilang tubag)
Ipasabut: Ang Pagkabanhaw mao ang panahon nga dunay mabuhi pag-usab gikan sa iyang pagkamatay. Si Jesus nabanhaw. Si Jesus namatay na peru nabuhi siya pag-usab. Karon, atong gisaulog ang Pagkabuhi pag-usab ni Jesus. Mao kana ang hinungdan nga karon nalipay kita. Ipa-ila ang Estorya: Karon maminaw kita sa estorya gikan sa Bibliya kabahin sa usa ka tawo nga nabanhaw. Nabuhi siya gikan sa iyang pagkamatay sama sa nahitabo ni Jesus. C. Panahon sa Pagkat-on Isulti ang Estorya: "Si Jesus ang Pagkabanhaw ug Ang Kinabuhi" Adunay tulo ka mga igsuon: Si Martha, si Maria ug si Lazaru. Suod sila nga pagka- igsuon ug duna silay amigo nga mao si Jesus. Usa niana ka adlaw, nagkasakit si Lazaru ug tungod sa iyang sakit namatay siya. Silang tanan sa balay naguol pag-ayo tungod sa iyang kamatayon. Nanghilak silang tanan. Tungod sa kamatayon ni Lazaru, daghan ang mga tawo ang mibisita sa ilang balay. Taud-taud, nakadungog si Martha ug balit nga si Jesus muadto sa ilang lugar, busa nangandam si Martha sa pagtagbo kang Jesus. Sa dihang miabut na si Jesus, miingon si Martha ngadto kang Jesus, "Ginoo, kon dinhi ka pa lang unta, dili ra unta mamatay ang akong igsuon nga si Lazaru. Apan nakahibalo ko nga ang Dios maghatag kanimo bisan unsa ang imong pangayuon kaniya." Ug si Jesus miingon kang Martha, "Ang imong igsuon mabuhi siya pag-usab." Si Martha miingon, "Nakahibalo ko nga mabuhi siya sa panahon sa Adlaw sa Pagkabanhaw. " Ug si Jesus miingon ni Martha, "Ako mao ang pagkabanhaw ug ang kinabuhi. Si bisan kinsa nga motuo kanato bisan tuod siya mamatay, mabuhi siya." Nituo si Matha sa gisulti ni Jesus. Si Maria miduol usab ni Jesus sa pag-abut niya. Silang tanan nihilak na usab. Nihilak si Jesus. Ug miadto sila sa dapit nga mao ang langub diin didto gibutang ang patay nga lawas ni Lazaru. Ug didto nag-ampo si Jesus ug nagpasalamat siya ngadto sa Dios nga Amahan. Gusto ni Jesus nga motuo ang tanang mga tawo nga siya gipadala sa Dios ngadto sa kalibutan. Ug si Jesus misinggit sa kusog nga tingog, "Lazaru, gawas na." Ug pagkataud-taud nigawas si Lazaru gikan sa langub nga gibutangan kaniya. Nabuhi siya gikan sa iyang pagka-matay. Busa, ang tanan nalipay. Sama sa kalipay nato nga si Jesus nabanhaw ug nabuhi gikan sa pagka-matay. Ang pagkabanhaw makahimo gyud nato nga malipayon. D. Pagpalalom sa Gimbuhaton ug Pagpaambit
Ipangutana: 1. Unsay pangalan sa mga amigo ni Jesus diha sa estorya? 2. Unsay nahitabo ni Lazaru? 3. Sa diha nga nakita ni Marta si Jesus, unsay gisulti ni Jesus ngadto kang Marta? ("Ako mao ang pagkabanhaw ug ang kinabuhi. Si bisan kinsa nga motuo kanato bisan tuod siya mamatay, mabuhi siya.") E. Pagkaplag sa Kamatuoran diha sa Bibliya Ipasabut: Sa dihang miingon si Jesus, "Si bisan kinsa nga mitoo kanako, bisan tuod siya mamatay, mabuhi," kini nagkahulogan nga kon mamatay na ta mabuhi ra kita pag-usab kauban ni Jesus diha sa langit. Dili kini pareha sa nahitabo ni Lazaru nga sa dihang nabuhi siya, mibalik ra siya sa pagpuyo kauban sa iyang pamilya dinhi sa kalibutan. Giluwas ni Jesus si Lazaru. Si Jesus nagluwas usab natong tanan. Kinahanglan mahimo kita nga mag-mapasalamaton ngadto sa Dios tungod kay ang Dios nahigugma kanato pag-ayo. Kinahanglan atong ipaambit ang gugma sa Dios ngadto sa uban pinaagi sa pagbuhat og maayo ngadto sa uban nga mga tawo. F. Pag-kinabuhi sa Biblikanhong Kamatuoran 1. Dasigon ang mga bata nga mosulti og mga paagi unsaon nga makapaambit sila sa gugma sa Dios ngadto sa uban. 2. Isulti sa mga bata, ingon nga ehemplo, ang mga programa nga gibuhat sa simbahan (Iglesya) ingon ng pamaagi sa pagpaambit sa gugma ngadto sa uban. 3. Pangutan-a ang mga bata kon unsaon nila pag-apil sa mao nga mga buluhaton nga makapakita sa gugma sa Dios ngadto sa uban. 4. Ipa-drawing nila ang ilang mga tubag. G. Pagtapus sa Pagtuon/Pagsimba 1. Awiton: "Alive, Alive, Forevermore" 2. Basahon ang bersikulo gikan sa Bibliya, "Ako mao ang Pagkabanhaw ug ang Kinabuhi." (Juan 11:25b). Dasiga ang mga bata nga ila kining ma- memorize. 3. Dasiga ang mga bata nga mopaambit sa ilang halad samtang mag-awit og haum nga awit sa pagtapus ug sa leksyon nga gihisgutan. Dasiga usab ang mga bata nga ilang ihalad ngadto sa Dios ang ilang drawing. (Ang magtutudlo giawhag sa paghipos sa ilang mga drawings kay magamit pa kini nila sa umaabot nga mga pagtuon ilabina sa panahon nga maghisgut sa Pagpakita ni Jesus ngadto kang Maria Magdalena). 4. Pag-ampo sa Pagtapus. Mahal namo nga Dios, salamat kaayo sa among nahibaw-an karon nga leksyon ug among nakat-onan. Salamat sa Imong gugma alang kanamong tanan. Tabangi kami nga among mapaambit ang Imong gugma ngadto sa uban pinaagi
sa pagbuhat og maayo ngadto kanila. Sa ngalan ni Jesus, kami nagaampo. Amen. April 23, 2017 Unang Dominggo sa Pagkabanhaw: "PAGPUGONG SA KAMATUORAN KABAHIN SA PAGKABANHAW" Daang Kasabutan: Jeremias 28:15-17 15Unya miingon ako kang Ananias, "Pamati, Ananias! Wala ka sugoa sa Ginoo ug gipatuo mog bakak kining katawhan. 16Busa nag-ingon ang Ginoo nga ipapatay ka niya ug sa dili pa matapos kining tuiga, mamatay ka kay gitudloan mo man ang katawhan sa pagsukol sa Ginoo." 17Namatay gayod si propeta Ananias sa ikapito nga bulan sa maong tuig. Bag-ong Kasabutan: Mateo 28:11-15 11Samtang nanglakaw ang mga babaye, pipila sa mga sundalo nga nagbantay sa lubnganan namauli sa siyudad ug gisuginlan nila ang kadagkoan sa mga pari sa tanan nga nahitabo. 12Unya ang kadagkoan sa mga pari nakigtagbo sa mga pangulo sa mga Judio aron pagplano sa ilang buhaton. Ug ang mga sundalo gihatagan nila ug daghang kuwarta 13ug giingnan, "Ipanugilon ninyo nga sa pagkagabii ang iyang mga tinun-an miadto sa lubnganan ug gikawat nila ang iyang lawas samtang nangatulog kamo. 14Ug kon kini mahibaw-an sa Gobernador, kami nay mag-igo pagsulti kaniya ug wala na kamoy angay kabalak- an." 15Gidawat sa mga guwardiya ang kuwarta ug ilang gituman ang gisugo kanila. Hangtod karon mao kini ang balita nga gipakaylap sa mga Judio. Pangkinatibuk-ang Panghuna-huna: Ang tubag sa mga anaa sa gahum kabahin sa pagkabahaw mao ang pagtabon sa kamatuoran niini pinaagi sa pagsulti og bakak ug pagpatay niadtong nituo sa pagkabanhaw. Sentro nga Panghunahuna: N/K/YE: Ang pagsulti sa kamatuoran kabahin sa pagkabanhaw ni Jesus usaka insakto nga buhat. Pagpasabut sa Biblikanhong Teksto Usa sa mga hagit nga gihatagan ni Propeta Jeremias ug daku nga pagtagad mao ang panghitabo sa presensya sa mga mini nga mga propeta. Si Jeremias nagpanulti sa nagsingabot nga pagkagun-ob gawas lang kon ang mga katawhan maghinulsol ug magbag-o. Ang iyang mensahe daku kaayo ang pagka-sukwahi sa mensahe nga gisulti
sa mini nga mga propeta. Ang mga mini nga propeta nagpanulti nga mahimong malinawon sila sa ilang pagpuyo. Ang pagsaway ni Propeta Jeremias sa mga mini nga mga propeta atong mabasa diha sa Jeremias 14: 13-16 ug 23: 9-40. Ang mga propeta gitawag aron sa pagdala og mensahe sa Dios, bisan pa kon kini nga mensahe alang sa kalaglagan ug pagkagun-ob, kaluwasan o pagtawag kanila aron sa pagtuman sa sugo ug kabubut-on sa Dios. Dili sama sa mga mas inila apan mini nga mga propeta, nagwali lang sila kon unsa ang ganahan madungog sa mga tawo. Apan ang tinuod nga tigpamaba o mamumulong sa Dios mosulti gayud sa tinuod bisan pa kon kini dili makalipay ug mosulti bisan kon kini masakit pa nga kamatuoran. Kini ang rason ngano nga ang mga propeta gisakit, gidakop, gipaantus sa mga bunal og usahay ang ilang kasakit hangtud pa gyud sa kamatayon. Ang kamatuoran, bisan pa kon kini dili makalipay sa mga katawhan apan kinahanglan gyud kini isulti ug ang tinuod lamang nga propeta ang makahimo niini aron kini maoy sundon sa mga tawo. Ang mga sundalo nga nagbantay sa lubnganan nahimon saksi sa pagkabuhi ni Jesus. Nahibalo sila kon unsa gyud ang nahitabo, apan mipili sila nga magpaka-hilom. Niadtong panahona, ang usa ka sundalo nga dunay pagabantayan mahimong masilotan sila kon pananglit mapamatud-an nga sila natulog samtang naa sila sa ilang trabahon ilabina kon sila nagbantay og usa ka patay sa usa ka tawo nga gisilotan pinaagi sa paglansang kaniya sa krus. Ang pangulo nga pari aduna usab siyay paagi sa pagtago sa kamatuoran - mahimong gamiton ang ilang gahum ug salapi aron ang mga sundalo dili gyud mosulti sa tinuod. Ang paggamit og suhol (o suborn) maoy usa ka galamiton sa mga gamhanan aron sa pagpahilum sa usa ka saksi. Ang kamatuoran dili gayud molutaw hangtud nga ang tinuod nga saksi magpabilin sa pagpakahilum. Sama usab kanato, ang kamatuoran dili gyud molutaw kon kita nagpabilin nga nagpakahilum. Ang kamatuoran magpabilin nga gilubong kon ang mga saksi magdumili sa pagbutyag niini bugti sa kantidad nga salapi nga gisuhol kanila aron tagoan ang kamatuoran. Dinhi niining kahimtanga, makaingon kita nga ang kamaturaon mahimong ibaligya ug paliton aron kini magpabilin sat ago ug dili gayud mahibaw-an sa tanan. Ang estorya sa pagkabanhaw ni Jesus maoy pagpamatuod kabahin sa kamatuoran sa Dios, nga bisan pag dunay naningkamot nga kini dili mabutyag ug magpabilin sa tago, apan molutaw gyud ang tinuod. Milutaw ang kamatuoran niini tungod kay ang gahum sa Dios mas gamhanan man kaysa bakak ug mga paglimbong. Ang paglimod sa kamatuoran diha sa teksto sumala ni Jeremias sama ra sa pagsupak sa tawag sa usa ka tinuod nga propeta. Ang pagtago sa kamatuoran bugti sa salapi maoy paglubong sa unsa man ang tinuod. Apan, ang kamatuoran sa hitabo sa pagkabanhaw tinuod gyud ug labihan ka gamhanan. Wala pay gahum sa kalibutan nga makapugong niini aron dili mahibaw-an sa tanan ug wala pay usa ka tawo nga makapahunong sa makapadasig nga epekto sa pagkabanhaw nga iyang bation bunga sa iyang pagtuo sa katinuod niini. KAUBANG GIYA ALANG SA MGA MAGTUTUDLO UG UBANG TIGPASAYON
Ang sayop nga binuhatan o kriminalidad (sala sa pagpatay), kanunay pagasundan og usa ka buhat pagtabon o tumo-tumo nga sugilanon aron sa pagtuis o paghimo sa tinuod nga bakak. Niini nga sitwasyon, ang kamatuoran mahimong mapugngan nga molutaw apan dili gayud kini mamatay. Mahimong kini nga kamatuoran magpabilin diha sa kahiladman sa kasingkasing ug hunahuna sa tawo nga buot motago niini apan moabut gyud ang panahon nga kini mogawas. Ang mga nangulo sa gahum sa mga Hudiyo ug sa Roma nakigkunsabo aron ilang ilubong ang kamatuoran kabahin ni Jesus apan kini nga kamatuoran gihimong buhi sa mga saksi ug sila misulti niini sa walay kahadlok ug tuod man, sa insakto nga panahon nakapausab sa gamhanang nasud sa Roma. Ang makasaysayanong kamatuoran kabahin sa pagkabanhaw nagpadayon pa karon nga gidibatihan ilabina sa hisgutanan sa pagpamatuod niini sa Science. Apan bisan paman kon unsa ang mahimong hukom nila niini, usa lang ang mahimo nato nga masulti - nga aduna pa gihapoy pagkulang ilabina kon unsaon sa pagpamatuod ang mga nakita, nasaksihan ug nasinati sa mga disipulo sa nabanhaw nga Ginoo. Ang kahibalo kabahin sa pagkabanhaw ni Jesus usa ka Espirituhanong gasa gikan sa Dios nga unang nadawat sa mga disipulo ug gipasa ngadto sa Iglesya ug sa mosunod nga mga henerasyon. Sa kada yugto sa kapanahonan, ang Iglesya adunay buluhaton sa pag-bag-o sa kamatuoran kabahin sa pagkabanhaw ni Jesus. Kauban niini mao ang pagpukaw sa matag sakop sa Iglesya nga mohalad sa ilang kinabuhi aron sa pagmantala ug pagkinabuhi sa mensahe niini. Ang matag kamatuoran, apil na niini ang ginaingon nga "universal truth", nakagapos sa particular nga panahon ug kutura ang pagpamatuod niini. Aron mahimo kini nga buhi ug dunay kalambigitan sa kasamtangan nga kahimtang, kana nga kamatuoran kinahanglan nga mohatag usab og tubag sa mga pangutana sa katawhan. Ingon nga Espirituhanong kamatuoran, ang pagkabanhaw ni Jesus dili lang ilhon nga karaang bahin sa kasaysayan, kondili kinahanglan nga adunay makanunayon ug mahinungdanon nga paglambigit niini diha sa kasamtangan nga kasaysayan sa mga katawhan. Kini mao ang tahas sa Iglesya. Dili gyud siya magpakahilum, kondili, magpadayon sa pagtudlo niini nga mga kamatuoran. Alang sa Iglesya, ang pagmatuod sa ka-tinuod sa kasaysayan ug mensahe sa pagkabanhaw ni Jesus makita gayud diha sa mga nagmatinud-anon ug ingon man sa kalidad sa ilang panagdugtongay. Ang pagkabanhaw ni Jesus tinuod ug kinahanglan nga kini nagapakita og mga buhing timailhan diha sa kinabuhi sa mga magtutuo. Kay bisan pag moingon kita nga nabuhi si Jesus apan ang mga magtutuo walay kadasig sa paghupot og paglaum sa kinabuhi taliwala sa mga problema ug kamatayon, mahitabo gyud nga walay usa nga motuo sa balita nga si Jesus nabuhi. Tinuod gyud, nga sa pagkakaron bisan pa nga nagkadaghan ang mga tinuohan, wala nay mga lihok nga buot mopahunong sa pagtuo kabahin sa buhi nga Jesus. Ug kon duna may mangahas sa paghimo niini, mahimong dili siya magmalampuson ilabina kon siya gikan ra usab mismo sa sulod sa Iglesya. I. KATUYOAN: Sa pagtapus sa pagtuon, ang mga magtutuon gilauman nga:
1. Malipayon nga mopaambit sa balita kabahin sa pagkabanhaw 2. Mosulti kon unsa man ang tinuod sa tanang panahon. 3. Moapil sa pagmantala sa pagkabanhaw ni Jesus II. PANGHUNAHUNA: Insakto ug maayo gyud ang pagsulti sa kamatuoran kabahin sa pagkabanhaw ni Jesus. Materials: The Holy Bible (NRSV), papel uban sa letra nga nasulat, "BUHI SI JESUS" sa dagku nga pagka sulat. Ang matag bata maayo nga dunay iyaha tagsa- tagsa niini; crayons III. MGA KASINATIAN SA PAGTUON A. Pangabli nga Pagsimba 1. Pag-abi-abi. Pagtimbaya sa usag-usa samtang sila moabut sa klasehanan uban sa pag-ingon, "Buhi si Jesus, Aleluya!" Dasiga ang mga bata mga mohimo usab niini ngadto sa uban. 2. Sing "Ho-Ho-Ho-Hosanna" Ho-ho-ho-hosanna, ha-ha-ha-halleluiah! He, He, He, He saved me, I've got the joy of the Lord! (repeat song) 3. Pangabli nga Pag-ampo: Mahal nga Dios, salamat niini nga Dominggo ug salamat niini nga panahon nga kami magtuon kabahin Nimo ug ni Jesus. Salamat sa kamatuoran sa pagkabanhaw ni Jesus. Tabangi kami sa pagsulti niini diha sa among mga pulong ug mga buhat. Giyahe kami nga among mapakita ang Imong gugma ngadto sa uban. Sa ngalan ni Jesus, Amen. B. Pagpangandam Ipangutana: Mituo ba mo nga si Jesus buhi? Unsay atong buhaton aron atong mapahibalo sa uban ang mao nga balita? Isulti: Atong paminawon karon ang estorya sa mga amigo ni Jesus nga nakahibalo niining mao nga maayong balita. C. Panahon Sa Pagkat-On. Isulti ang Estorya: (Basi sa teksto nga gisulat ni Mateo) Sa sayo kaayo sa buntag sa adlaw nga Dominggo, ang mga amigo ni Jesus nga sila si Maria Magdalena ug si Maria, miadto sa lugar diin si Jesus gilubong. Sa kalit, dunay linog nga nahitabo, nikurog ang yuta kay diay ang anghel sa Dios miabli man sa langub nga gibutangan sa patay nga lawas ni Jesus. Ang sira sa mao nga lubnganan usa ka daku kaayo nga bato. Ug kadto mao ang gitulod sa anghel. Ug ang anghel misulti kanila nga si Jesus wala na didto sa sulod sa lubnganan kay nabuhi siya. Iyang giingnan ang mga babaye nga adtoon nila ang uban pa nga mga amigo ni Jesus aron sultihan sila nga si Jesus nabuhi. Busa, si Maria ug si Maria Magdalena nanagan aron ilang pangitaon ang ilang mga amigo. Apan sa kalit, ilang natagbuan si Jesus. Ug didto sa dalan ilang gisimba si Jesus. Si Jesus misulti kanila nga dili sila mahadlok ug adtuon nila ang uban pa nga mga amigo ni Jesus ug sultihan ang tanan nga magkita sila sa usa ka dapit.
Ang mga gwardiya nga nagbantay sa lubong miadto sa mga pangulo ug ilang gisulti ang ilang nakita. Apan ang mga pangulo dili gusto nga makahibalo ang mga tawo nga nabui si Jesus busa ilang gibayran ang mga gwardiya og daghan kaayo nga kwarta ug gisultihan ang mga gwardiya sa mga pangulo nga maghilom gyud ug dili sultihan ang mga tawo nga si Jesus nabuhi. Apan si Maria ug si Maria Magdalena nakakita og daghan nga mga amigo ug amiga ug nanulti sila sa maayo kaayo nga balita nga ilang nakita kabahin ni Jesus nga nabuhi. Abtan og pipila ka adlaw, nagpakita si Jesus kanila ug gisultihan sila ni Jesus nga ilang dalhon sa tibuok kalibutan ang iyang mga gitudlo kanila ug ila kining tumanon sa tanang adlaw. Ug si Jesus miingon pa gyud, nga dili siya mobiya kanila. Mag-uban siya kanila sa tanang panahon. D. Pagpalalom sa Kalihokan/Panahon sa Pagpakig-ambit Pagpaambit: 1. Unsay gibuhat ni Maria Magdalena ug ni Maria human sila nagka-estorya sa anghel ug kang Jesus? 2. Maayo ba ang gibuhat ban i Maria Magdalena ug ni Maria? 3. Unsa man ang gibuhat sa mga pangulo ngadto sa mga gwardiya? Maayo ba ang ilang gibuhat? E. Pagkaplag sa Kamatuoran sa Bibliya Isulti: Kinahanglan kita magsulti kanunay kon unsa ang tinuod ilabina kabahin sa pagkabanhaw ni Jesus. Kinahanglan atong ipakita pinaagi sa mga pulong ug buhat nga mituo kita nga si Jesus buhi pinaagi sa: pagtuman sa iyang mga pahimangno pagtuman sa iyang mga gitudlo pagbuhat sa Iyang gibuhat. F. Pagkinabuhi sa Biblikanhong Kamatuoran Ipangutana: : 1. Nakasinati naba kamo nga namakak ug dili pagtug-an sa tinuod? Unsa man ang inyong gisulti? 2. Unsay nahitabo human kamo misulti ug bakak? Unsay inyong gibati? 3. Nganong importante man nga sa tanang panahon dapat atong isulti ang tinuod? 4. Unsaon nato pagsulti sa uban sa pulong ug sa buhat ang estorya sa Pagkabanhaw ni Jesus? Ang mga bata awhagon nga magsulat sa usa ka papel niini nga mga pulong: "BUHI SI JESUS" G. Panapos nga Pagsimba 1. Awiton: "Alive Forevermore" Alive, alive, alive forevermore! My Jesus is alive, alive forevermore! Alive, alive, alive forevermore! My Jesus is alive forevermore!
Sing Halleluiah, sing halleluiah! My Jesus is alive, alive forevermore! Sing Halleluiah, sing halleluiah! My Jesus is alive! 2.Basahon kini nga bersikulo gikan sa Bibliya ug ipa-memorize sa mga bata: (Mateo 28: 6). "6Wala na siya dinhi; nabanhaw siya sumala gayod sa iyang giingon. Dali kamo ug tan-awa ang dapit nga gilubngan kaniya." 3. Pagpaambit sa Halad ug pag-awit og haum nga awit. 4. Pag-ampo sa Pagtapus: Mahal namo nga Dios, salamat kaayo sa pagtulon-an nga among nahibaw-an karon. Tabangi kami sa pagsulti sa tinuod sa tanang panahon, ilabina ang kabahin sa maayong balita nga si Jesus nabuhi. Hinaot nga ang buhi nga Jesus makita sa among kinabuhi adlaw-adlaw pinaagi sa among pagbuhat nga mga buhat nga maoy gusto ni Jesus. Sa Iyang ngalan kami nag-ampo. Amen. APRIL 30, 2017 Ikaduhang Dominggo Human sa Pagkabanhaw: "YUGTO SA TAWHANONG KAHUYANG" Daang Kasabutan: 2 Samuel 21:10 10Unya si Rispa nga anak ni Aia mikuhag sako ug naghimog pasilonganan ibabaw sa dakong bato ug didto siya mipasilong sukad sa ting-ani hangtod sa ting-ulan. Wala niya tugti nga makatugpa sa mga patayng lawas nga gibitay ang mga langgam sa adlaw o ang mga mananap sa gabii. Bag-ong Kasabutan: Markos 16:1-8 Nabanhaw si Jesus 1Sa paglabay sa Adlawng Igpapahulay, si Maria Magdalena, si Maria nga inahan ni Santiago ug si Salome namalit ug mga pahumot aron idihog sa lawas ni Jesus. 2Ug sayo kaayo sa Domingo sa buntag, sa misubang na ang adlaw, miadto sila sa lubnganan. 3Sa ilang pagpanglakaw, nag-ingnanay sila, "Kinsa may atong paligiron sa bato aron pag-abli sa lubnganan?" 4(Dako kaayo kining batoha.) Unya sa pagtan-
aw nila, ilang nakita nga naligid na ang bato nga gitabon sa lubnganan. 5Ug sa pagsulod nila sa lubnganan, nakita nila didto ang usa ka batan-ong lalaki. Naglingkod siya sa tuo nga daplin ug nagsul-ob ug puting sapot nga taas. Ug nangalisang sila. 6Apan miingon siya kanila, "Ayaw kamo kahadlok! Nangita kamo kang Jesus nga taga-Nazaret, ang gilansang sa krus? Wala na siya dinhi. Nabanhaw siya! Tan-awa ang ilang gibutangan kaniya. 7Lakaw hinuon kamo ug suginli ang iyang mga tinun-an, lakip si Pedro, nga si Jesus nag-una kaninyo sa Galilea. Didto inyo siyang makita sumala sa iyang gisulti kaninyo." 8Busa nanagan sila sa ilang pagpanggula gikan sa lubnganan tungod sa kakulba ug kalisang. Ug wala sila manulti kang bisan kinsa kay nahadlok man sila. PANGKINATIBUK-ANG PANGHUNAHUNA: Human si Jesus mamatay, ang mga disipulo nakasinati og "lacuna of faith" - ang yugto sa pagbangotan, kalibug, kahadlok ug tumang kaguol ug kawalay pagtuo. Kini nga kasinatian ug pagbati dili sala apan kinahanglan kini dawaton ug dalhon ngadto sa Dios. SENTRO NGA PANGHUNAHUNA: N/K/YE: Ang atong mga kaguol mahimong kalipay kon kini atong ihalad ngadto sa Dios pinaagi sa pag-ampo. PAGPASABUT SA BIBLIKANHONG TEKSTO 2 Samuel 21:10- Adunay tulo ka tuig nga tinggutom sa panahon ni David ug nangutana siya sa Ginoo unsay hinungdan niini. Si Saul gisultihan nga ang hinungdan sa kagutom kini tungod kagustohan ni Saul nga mawala ang mga taga Gibeon ug nakasupak kini sa kasabotan ni Josue tali sa taga -Gebion (Josue 9). Sa kagustohan nga mawala ang tunglo nga gidala tungod sa gibuhat ni Saul batok sa taga -Gebion, si David nangutana kanila kon unsaon niya pag-ayo sa nagubang relasyon tali kanila. Ang mga nabiling taga -Gebion nangayo ug pito ka lalaki nga anak ni Saul aron bitayon hangtod mamatay. Bitayon sila sa taga -Gebiah - ang lugar nga didto nagtubo ni Hari Saul. Nagpili si David ug pito ka lalaki ug ang duha niini anak ni Rispa, ang puyopuyo ni Saul, apan wala siya'y gahom o katakos sa pagluwas sa iyang ang mga anak gikan sa pagbitay. Sumala sa gipakita sa teksto, ang mga puyopuyo walay gahom sa pagdepensa ug pagdumili sa gusto sa hari. Kini nga sugilanon nagpakita sa duha ka importanteng kamatuoran: Una, adunay anaa sa gahom nga naggamit sa ilang awtoridad aron sa paghukom sa kinabuhi sa uban. Ikaduha: anaay mga yano ug inosente nga mag-antos tungod sa sayop nga nabuhat sa mga anaa sa gahom. Nagapakita lang kini nga adunay kinabuhi nga nausik tungod sa sayop nga nahimo sa anaa sa gahom nga mao si Saul. Si Rizpah wala nay nabilin sa iyang kinabuhi, nag- inusara na lang siya. Niadtong panahona ang anak nga lalaki importante kaayo sa tagsatagsa ka panimalay ilabina sa mga inahan nga byuda. Unsaon nalang sa pagkinabuhi ni Rizpah kon wala nay nabilin sa iyaha? Nagbangotan siya sa kamatayon sa iyang mga anak kinsa mga inosente ug gisakripisyo aron maayom-ayom ang nagubang relasyon tali sa gingharian ni David ug sa taga Gibeon. Apan ang byuda susama ni Rizpah nagasalig sa iyang mga anak sa ilang suporta. Ang kinabuhi ni Rizpah natapos uban sa kamatayon sa iyang mga anak, pero ingon nga
mahigugmaon nga inahan, iyang gibantayan ang mga patayng lawas sa iyang mga anak gikan sa mga mangtas nga mananap. Gisakripisyo ni David ang pito ka kinabuhi aron lang mauli ang nagun-ob nga relasyon tali sa iyang gingharian ug sa taga Gibeon. Si Rizpah naghimo alang sa kaayohan sa iyang mga anak, iyang gibantayan ang ilang patayng lawas gikan sa mangtas nga mananap. Dinhi, ang tawhanong kahuyang nga gisuportahan sa kultura o mga buhat nga mao nay naandan (culture) sa makadaghan nakahimo kini og mga kahimtang o sitwasyon nga mas naghimo pang biktima niadtong kabus ug sinalikway na sa katilingban. Apan bisan pa niiini nga kahuyangon aduna pa gihapoy mitumaw nga dili mapugngang paghigugma sa usa ka inahan ngadto sa iyang anak nga nabiktima. Ug mao kini nga gahom ang nagsangkap nato ug paglaom bisan sa labing pait ug dili tawhanon nga panghitabo sa katilingban. Markos 16:1-8: Kini nga libro ni Markos gisulat alang sa mga Kristohanon sa Roma sa panahon nga labihan ang mga paglutos sa Roma ngadto sa mga Kristohanon niadtong mga tuig 64 CE (Common Era). Kauban niini nga kamatuoran ang magsusulat nag- dasig sa mga magtutuo sa ilang padayon nga pagtuo kang Jesu-Cristo ug sa pagpahinumdom kanila nga ang mga dili mapugngan nga mga pag-antos kabahin kini sa pagkahimo sa usa katawo nga mahimong matinud-anong alagad ni Jesus. Gihatagan ug kabug-aton sa libro sa Markos nga ang Dios namati sa ilang mga pag-ampo ug ang Dios naglihok pinaagi sa ilang pagsaksi ug pagtoo. Ang patay kasagaran dihogan ug lana ug waswasan ug tubig ayha pa ilubong. Si Jesus namatay sa biernes sa wala pa ang adlawng igpapahulay, busa ang pagdihog wala mahinayon. Sa bersikulo 7 ang mga babaye nga disipulo gisultian ug gisugo nga "mopadala sa mensahe ngadto sa mga disipulo..." apan sa bersikulo 8, ang mga babaye "nangahadlok, gikulbaan ug nalisang." Masabot kini tungod sa tinan-awan sa katilingban nga ilang giatubang. Ang mga babaye nahadlok tungod kay si Jesus ang ilang agalon gidakop ug gilansang sa mga Romanhon. Karon, ang ilang hinanali nga giatubang mao ang pagpanalipud sa ilang kaugalingon aron dili sila madakpan kay kini man ang kasagarang resulta tungod sa ilang pagtuo kang Jesus. Ang mga babaye giingnan sa anghel nga ingnun ang mga disipulo nga magkita sila didto sa Galilea. Nganong sa Galilea man? Tungod kay didto man sa Galilea misugot ang mga tinun-an ni Jesus nga mosunod kaniya. (Markos 1:16-20). Human sa pagkabanhaw ni Jesus gusto niya makigkita sa iyang mga tinun-an pag-usab sa Galilea tungod kay usa kini ka lugar diin ilang makaplagan ang kalinaw sa hunahuna ug pagbati, ang lugar diin makapamalandong ang mga disipulo ug maka-bag-o sa ilang panaad sa pagsunod kang Jesus. Ang original nga katapusan sa libro ni Markos mahimong dili kaayo maayo ug dili kaayo makahatag og kadasig, apan kabahin kini sa estilo sa magsusulat tungod kay buot niya ipakita ang kalainan niini sa ubang sinulat, ug maghimo kini sa iyang mga magbabasa nga ila usab nga ibutang ang ilang kaugalingon niadto nga mga panghitabo. Ang kababayen-an nahadlok sa pagsulti tungod sa padayon nga paglutos sa mga magtotoo. Ang magsusulat nagpresenta sa usa ka tinooray nga pagbati sa nahadlok nga magtotoo. Ang kalit nga pagtapos nagatawag nato sa pagsabot sa kakusog sa panginahanglan aron kita mahimong tinood nga sumusunod ni Jesus. Busa, kita usab gidasig sa pagbalik sa atong tagsatagsa ka Galilea sa panahon nga ang atong pagtoo daw nagaka-hanap na tungod kay kini gidag-uman sa mga kabalaka sa kinabuhi. Ang teksto nagtawag nato sa pag-apil pagsaksi sa mensahe
nga si Jesus nabanhaw. Ang Dios sa kinabuhi, nibangon taliwala sa mga paglutos ug diha sa mao nga mga sitwasyon siya nagadapit kanato sa pag-uban kaniya bisan asa aron sa pagmantala sa Maayong Balita (nga mao si Jesus ug ang maayo nga balita sa iyang pag-abut sa kalibutan - kinabuhi, pag-alagad, kamatayon ug pagkabanhaw). GIYA ALANG SA MGA MAGTUTUDLO Sa pagsunod kang Jesus nga gihukman sa kamatayon, ang mga tinun-an pirting guola. Misulod sila sa Jerusalem nga puno sa pagsalig nga ang ilang nasod hapit na makaangkon sa kalingkawasan ug maluwas na gyud gikan sa ilang gikasilagan nga mga Romanhon ug mga pangulo sa mga Hudiyo. Ang nasod anaa nay hari nga nabansay gikan sa kaliwatan ni David. Unya ilang nakita nga ang ilang gituohan nga hari nagbitay na ug gilansang na sa krus. Busa ang ilang tanang damgo ug kalipay mibalik sa pagka-hagba. Wala na! sulod sa ilang kasingkasing, hunahuna ug sa ilang pagtuo, wala nay makahaw-as nila gikan sa maong pagbati. Nawad-an sila ug hinigugma. Ang pagpangita ug kalingkawasan sa daghang kaliwatan sa kalit lang nawala. Ang pagtuo nila ni Jesus, ang ilang Mesiyas, gisulayan pag-ayo. Niini nga yugto, ang ilang pagtuo nagpakyas nila. Unsa bay mahitabo sa katawhan kon ang pagtuo mahagba? Kini nga kahimtang sa panghuna- huna daw imposible nga mahitabo ngadto sa mga Pilipino nga mga relihiyoso sa nagkalain-lain nga ang-ang ug kahimtang. Kon daw wala nay paglaum, sa katapusan anaa pay Dios nga atong kapasilongan. Apan kon kini nga katapusang nahibilin nga pagtuo mawala pa gyud ug dili na nato makaya sa pagpangita, unsa naman lang ang mahibilin kanato? Kini maoy mahimong tawgon nga "lacuna" - ang pagkawala sa pagbati nga mopadayon sa kinabuhi ug paglungtad diin ang anaa sa atong atubangan mao ang PAGKA-WALA (nothingness) u gang tanan kanato nahurot na sa pagka-wala. Mao kini ang sitwasyon nga mahitabo sa usa ka magtutuo kansang pagtuo nagpakyas kaniya. Niana nga sitwasyon, posible ang katawhan mobalhin sa ilang pagsalig ngadto sa laing tinubdan uban sa usa ka simple nga rason nga walay usa nga molungtad sa taas-taas nga panahon nga dili nalang magbaton og pagtuo. Ang unang mga magtutuo sa Dios mahimong mosalikway sa Dios ug mahimo sila nga "atheists" o walay pagtuo sa Dios - ug ilang ibalhin ang ilang pagsalig diha sa pangka-libutang prinsipyo ug mga balaod nga naga-dumala sa mga paagi sa dagan sa kasaysayan. Ang pagka-walay pagtuo sa Dios (Atheism) maoy usa ka porma sa pagtuo ug dili kini resulta sa usa ka masusi nga paghunahuna - nga diha sa mga panghitabo walay igong ebidensya nga ika- pakita. Sa mas lapad nga pag-ila, ang kinaiyahan ug labaw pa ang mga kinaiya diha kasaysayan nagpabilin kini nga hanap ubos sa mga tawhanong pagsusi. Apan atong angay mahibaloan, nga ang dagan sa kinaiyahan ug kasaysayan nagasilbi na kini nga giya sa pagtuo diha sa kadaghang katawhan nga nangita sa kamtauoran. (Atheism is actually a form of faith rather than a result of rational thinking in that there is no evidence to show that these principles and laws lie underneath nature's course or that of history. By and large, nature's and even more of history's behavior remain opaque to human scrutiny. And yet what is known of nature and history has served as a sort of guiding faith to many a human quest.) Sa unang dekada, ang pagkawalay-pagtuo sa Dios o (atheism) dili pa maoy angay nila pillion. Ang ilang mahimong pilian mao ang posibilidad mobalik sila sa traditional Judaism o dili ba kaha ngadto sa nagkalain-laing relihiyon sa Griego. Pero si Jesus nagapakita kanila nga ang traditional nga Judaism nakulangan sa pagtagbaw sa ilang espirituhaong kauhaw. Ug
dinhi ilang nakita nga walay laing pagtuo nga maka-puli sa pagtuo nga gitudlo ni Jesus kanila. Tungod kay wala silay laing kapaingnan, ang mga disipulo misinati og hilabihang crisis sa pagtuo ug paglungtad. Ang nasinati sa mga disipulo nga mao ang pagkawalay pagtuo mao ra usab ang yugto sa pagkahimugso pag-usab sa ilang pagtuo (rebirth of faith). Ang Dios wala nag-isip nga ang maong crisis mahimo nga sala nga dili gayud mapasaylo kondili nahimo kining kahigayonan sa espiritohanong paglambo. Ang Dios miila sa ilang pagkamatinud-anon pinaagi sa iyang pagbanhaw ni Jesus ug pagpakita kanila sa nabuhi nga Jesus diha sa iyang himaya. Ang nabanhaw nga Ginoo nibalik sa pagtagbo nila, naggakos nila sa ilang dili hingpit nga pagtoo ug nagsugo kanila sa pagpakaylap sa bag-o nga pagtuo taliwala sa mga kaluyahon niini. Ang pagtuo sa iglesia ug sa tagsatagsa ka tumotuo dili malikayan nga matakdan kini nga pagka-makasasala sa kalibutan. Makaangkon lamang kini sa pagka-hingpit kon kita mahiusa kauban ni Jesus sa kahingpitan sa iyang himaya. Sa pagkakaron ang panaw sa atong pagtoo nagsubay sa dili tul-id ug dili hapsay nga dalan. Pero motubo kini kauban sa matag krisis o kalisdanan nga paga-abutangon tungod kay si Jesus nagsaad man, "ako mag-uban kaninyo hangtod sa kataposan sa kalibotan." I. KATUYOAN: Sa pagtapus sa klase, ang mga magtutuon makahimo sa: 1. Pagsulti sa ilang pagtuo ni Jesu-Kristo. 2. Makapaambit sa ilang personal nga kasinatia sa diha nga sila nibati nga ang presensiya sa Dios niuban kanila. 3. Makapakita sa gugma ug pagtagad alang sa uban nga adunay kaguol ug mga kabug-at. II. PANGHUNA-HUNA: Ang atong kabug-at ug kagul-anan mahimong kalipay kon ato kining ihalad sa Dios diha sa pag-ampo. Galamiton sa Pagtuon: Bibliya III. MGA KASINATIAN SA PAGTUON A. Pangabli nga Pagsimba 1. Panahon sa Pag-abi-abi. Abi-abihon ang matag usa nga muabot uban sa gugma . Kumustahon sila kon unsay ilang gibati. 2. Awiton: "Ang Umaga Ngayon" Ang umaga ngayon, kay ganda, kay ganda (2x), Tayo ay magsaya, magbigay ng ligaya, Ang umaga ngayon, kay ganda, kay ganda! 3. Pangabli nga Pag-ampo: Mahal namo nga Dios, salamat niining matahum nga buntag nga Imong gihatag kanamo. Salamat kaayo sa among mga magtutudlo ug mga amigo, salamat sa among pamilya ug mga minahal. Labaw sa tanan, salamat ni Jesus ug sa Iyang gugma alang kanamo. Amen.
B. Pagpangandam Ipangutana: Inyo bang nahinumdoman ang atong estorya sa miaging Domingo? (Dasiga ang mga bata nga motubag sa pangutana). Isulti: Karon, atong tun-an ang mao gihapon nga estorya. Apan akong hangyo kaninyo nga inyo kong tabangan sa pag-sulti niini. C. Panahon sa Pagkat-on Ibalik pagsulti ang estorya sa Pagkabanhaw pinaagi sa pagpaapil sa mga kabataan. ANG PAGKABANHAW NI JESUS (Sumala Sa Estorya Sa Libro Ni Markos) Nakadumdum ba kamo kon unsa nga mga oras ang mga amigo ni Jesus miadto sa dapit diin siya gilubong? (Miadto sila didto sa sayo kaayo sa buntag) Kinsa man ang mga pangalan sa mga amigo ni Jesus? (Ang iyang mga amigo sila si Maria Magdalena ug si Maria). Duna pay usa nila ka amigo nga miadto sa lubnganan ang iyang ngalan mao si Salome. Unsa man ang gisirado sa langob nga gilubngan ni Jesus? (Usa ka daku nga bato) Ang daku ba nga bato nga gisirado sa lubong ni Jesus nairog na ug naabli na ba kini? Oo Nakita ba nila si Jesus nga didto sa sulod sa iyang gilubngan? (Wala na) Unsa may gisulti kanila sa anghel nga didto naglingkod sa kilid sa lubnganan? (Gisultihan ang mga amigo ni Jesus nga dili na nila makit-an si Jesus didto sa sulod sa lubnganan tungod kay siya nabuhi na busa kinahanglan nga sila moadto kang Jesus aron ilang isulti ang maayong balita ngadto kanila. D. Deepening Activity / Sharing Time Discuss: 1. Unsa kaha ang gibati sa mga amigo ni Jesus sa dihang nakahibalo sila nga wala na si Jesus didto sa lubnganan? 2. Kon dunay dili maayo nga balita atong mahibaw-an, unsay atong bation? 3. Kon dunay maayo nga balita atong mahibaw-an, unsay atong bation? 4. Kon naa ta sa kagul-anan, unsay makahatag nato og kalipay? 5. Kon nalipay ta, unsay atong buhaton? E. Pagkaplag sa Kamatuoran diha sa Bibliya Sa sinugdanan, ang mga amigo ni Jesus nibati sa kaguol ug kahadlok tungod kay nakita nila nga si Jesus wala na didto sa lubnganan, apan sa dihang nakahibalo sila nga si Jesus nabuhi diay, nibati sila nga labihan nga kalipay. Ilang gibati nga si Jesus makauban diay gihapon nila. Nakahibalo sila nga si Jesus kauban nila tungod kay ilang nakita ug nabati ang Iyang presensya diha sa kinabuhi sa usag-usa ingon nga mga higala. Ilang gibati ang daku nga gugma alang sa usag-usa. Nahupay sila tungod kay naa silay naila nga amigo nga ilang
nakauban ug miuban nila sa panahon nga sila mibati og kahadlok. Nag-ampo usab sila alang sa ilang mga kaubanan ug mga amigo. Tungod kay gibati nila ang kalipay nga nabuhi si Jesus, wala na sila maguol. Wala na sila mahadlok. Ila na nga gisulti ang maayo nga balita sa pagkabuhi ni Jesus ngadto sa uban. F. Pag-kinabuhi sa Biblikanhong Kamatuoran Ipangutana: Kanus-a nimo nabati nga ang Dios nag-uban nimo? (Dasiga ang mga bata nga mosulti sa ilang mga kasinatian sa dihang nabati nila nga naa ang Dios nagauban kanila.) Ipangutana: Kon ang imong mga amigo ug mga minahal maguol, unsay imong buhaton? (Dasiga ang mga bata nga mag-ampo sila ug ilang ipakita ang ilang pagtagad ngadto sa ilang amigo o igsuon nga naguol.) G. Panapos nga Pagsimba 1. Katapusan nga Awit: "FRIENDS, FRIENDS, FRIENDS" 2. Basahon ang bersikulo gikan sa Bibliya. (Markos 16: 6b). Dasiga ang mga bata sa pag-memorize niini. "Wala na siya dinhi. Nabanhaw siya! Tan-awa ang ilang gibutangan kaniya." 3. Pagpaambit sa halad uban sa pag-awit sa haum nga alawiton. 4. Pag-ampo sa Pagtapus: Mahal namo nga Dios, salamat kaayo sa Imong paghatag dinhi kanato ni Jesus. Nagtuo kami nga siya buhi. Nagtuo kami kami nga nakig-uban siya namo sa tanang panahon. Tabangi intawoon kami, O Dios, aron pirmi namo makita si Jesus diha sa usag-usa ilabina sa among pagpakita og gugma alang sa uban. Amo kining giampo sa ngalan ni Jesus. Amen. ============================+ MAY 7, 2017 Third Sunday after Resurrection: Appearance of Jesus to Mary Magdalene Daang Tugon: 2 Mga Hari 7:7-20 7Busa sa pagkakilomkilom na, nanagan sila ug gipamiyaan nila ang ilang mga tolda, mga kabayo, mga asno ug ang ilang kampo nga wala gayod maunsa. 8Sa pag-abot niining mga sanlahon sa kampo, nanulod sila sa usa ka tolda. Nangaon sila ug nanginom ug gidala nila ang mga plata ug bulawan ug mga bisti ug nanglakaw sila ug gipanagoan nila kini. Unya namalik sila ug misulod sa laing tolda ug gipanguha nila ang mga butang ug ila usab kining gitagoan. 9Unya nag-ingnanay sila, "Dili husto ang atong gibuhat. Kining adlawa, adlaw sa maayong balita. Kon magpakahilom lamang kita ug magpaabot hangtod mabuntag, hisakpan kita ug silotan busa mangadto kita sa hari ug suginlan nato siya." 10Busa nangadto sila ug gitawag nila ang mga guwardiya sa ganghaan sa siyudad ug giingnan, "Nangadto kami sa kampo sa taga-Siria ug wala kami nakita ug nadungog didto gawas sa mga kabayo ug sa mga asno nga gipanghigot ug sa mga tolda nga nagtindog nga wala maunsa."
11Unya namalita ang mga guwardiya sa ganghaan ug gisugilon nila kini sa hari. 12Unya ang hari mibangon bisag gabii pa ug miingon sa iyang mga opisyal, "Suginlan ko kamo sa laraw sa taga-Siria batok kanato. Nasayod sila nga wala kitay pagkaon busa nanggawas sila sa ilang kampo aron pagtago. Naghunahuna sila nga iniggawas nato sa siyudad, dakpon kita nila ug ilogon nila ang siyudad." 13Usa sa iyang mga opisyal miingon, "Magsugo kitag pipila ka tawo uban sa lima ka kabayo nga nahibilin aron susihon nila kon tinuod ba kini. Bahala na kon patyon sila total mangamatay man gihapon kita dinhi. Tan-awon nato unsay mahitabo." 14Busa nagpili silag duha ka tawo nga ilang gipasakayg kabayo ug ang hari nagpadala kanila aron pagsusi sa kasundalohan sa Siria. 15Miabot sila hangtod sa Jordan ug nakita nila nga nagkatag sa dalan ang mga bisti ug mga kahimanan nga nabiyaan sa mga taga-Siria sa ilang pag-ikyas. Unya mibalik ang mga sinugo ug misugilon sa hari. 16Unya nanggawas ang katawhan ug gipanguha nila ang mga butang gikan sa kampo sa taga-Siria. Busa ang usa ka gantang nga harina gibaligya na lamang nilag usa ka buok plata ug ang duha ka gantang nga sebada gibaligya usab sa maong kantidad sumala sa giingon sa GINOO. 17Unya gitudlo sa hari ang kapitan nga miuban kaniya aron maoy mobantay sa ganghaan sa siyudad apan gitamaktamakan sa mga tawo ang maong kapitan didto sa ganghaan busa namatay siya sumala sa giingon sa propeta sa Dios sa dihang miadto kaniya ang hari. 18Kay sa pag-ingon sa propeta sa Dios ngadto sa hari nga ang duha ka gantang nga sebada ibaligya na lamag usa ka buok plata ug ang usa ka gantang nga harina ibaligya usab sa maong kantidad ugma sa mga ingon niarong orasa didto sa Samaria, 19ang kapitan mitubag man, "Bisag ablihan pa sa GINOO ang mga bintana sa langit, dili gayod matuman ang giingon mo!" Ug gitubag gani siya ni Eliseo, "Makita mo kini apan dili ka makakaon niini." 20Busa nahitabo kini kaniya kay gitamaktamakan man siya sa katawhan didto sa ganghaan ug namatay. Bag-ong Kasabutan: Mark 16:9-11 KARAANG KATAPOSAN. 9Human mabanhaw si Jesus sayo sa unang adlaw sa semana, mipakita siya pag-una kang Maria Magdalena. Kaniadto gihinginlan ni Jesus ang pito ka yawa nga diha sa maong babaye. 10Unya milakaw si Maria ug gipahibalo niya ang iyang mga kauban nga nagsubo ug naghilak. 11Sa pagkadungog nila nga si Jesus nabuhi ug nga si Maria nakakita kaniya, wala sila motuo. PANGKINATIBUK-ANG PANGHUNA-HUNA: Ang testimonya niadtong nisulti sa tinuod maoy kasagaran nga isalikway tungod kay kasagaran nga gilantaw mao ang ilang kahimtang diha sa katilingban. SENTRO NGA PANGHUNAHUNA: N/K/YE: Bisan ang gagmay'ng kabataan mahimong makasulti sa kamatuoran kabahins sa pagkabanhaw ni Jesus. PAGPASABUT SA BIBLIKANHONG TEKSTO 2 Mga Hari 7:7-20. Sa maong teksto, wala gitago sa upat ka mga sanlahon ang ilang nalungkab nga mga butang gikan sa mga sundalo sa SirIa, miadto hinuon sila sa opisyal sa hari ug ilang gisulti ang tanan. Ang opisyal wala motuo sa ilang gisulti, labot pa gisugo sa hari ang opisyal sa pagpadala og mga tawo aron sa pagsusi sa maong kampo sa mga Sirianhon. Tinuod ang nahimong taho sa tawo nga gipadala, ug nakahimo sila sa pagkuha sa unsa ang nahibilin sa mga Sirianhon. Ingon nga sangputanan sa pagkawalay pagtuo sa opisyal ug ingon nga gipanagna sa mga propeta, ang opisyal sa hari namatay. Ang pagkawalay pagtuo sa
opisyal naghatod ngadto sa kamatayon, apan ang buhat sa upat ka sanlahon nagluwas sa Israel gikan sa gutom. Kini nga mga tawo nga nag-antos gikan sa makalilisang nga sakit sa panit gibutang sa gawas sa siyudad ingon nga sinalikway tungod sa ilang lawasnong kahimtang. Apan nahimo silang instrumento sa kaluwasan sa Israel gikan sa kamatayon tungod sa gutom. Marcos 16: 9-11. Kini mao ang hataas nga katapusan sa Ebanghelyo sumala ni Marcos. Ang nabanhaw nga Ginoo nagsugo kang Maria Magdalena sa pag-adto ug sa paghatag sa mensahe ngadto sa iyang mga tinun-an. Apan ang mga tinun-an wala motuo sa pamahayag sa babaye. Kon kita motan-aw pagbalik sa sosyal nga kahimtang niadtong panahona, ang mga pamahayag sa mga babaye giisip nga "dili kasaligan" sumala sa gipahayag sa usa ka tigsulat sa kasaysayan (historian) nga si Josephus. Ang kahimtang sa mga babaye sa katilingban niadtong panahona ubos. Dili kaayo mahatagan sa pagtagad ang mga pulong sa usa ka babaye. Busa, sa pag-angkon ni Maria Magdalena nga nakakita siya sa nabanhaw nga Ginoo giisip lamang kini nga walay pulos nga pakigpulong. Apan ang teksto nagpakita nga giila ug gigamit ni Jesus ang mga dili kasagarang ginabuhat o wala naandi (most unlikely) nga mga tawo sa pagmantala sa maayong balita. Samtang ang kultura nagsalikway sa mga babaye sa pagsaksi, gibayaw ni Jesus ang ilang espiritu pinaagi sa pagpili kanila sa pag-apil sa pagpakaylap sa Maayong Balita. Molabaw kanunay ang mga paagi ni Jesus diha sa mga gipaabut sa katawhan gikan Kaniya. Pinaagi kaniya gipadayag sa Dios ang bag-ong panglantaw ug bag-ong kahimtang nga gisugdan sa panahon sa iyang pag-abot. Sa ingon, ang Dios dili na molihok sa mga balaan nga plano pinaagi sa mga gamhanan, kondili mipili na Siya sa mga wala mailhi ug walay gahum ug sinalikway nga hut-ong sa katawhan aron mahimong Iyang importanteng instrumento sa pagpakatawo sa us aka bag-o nga kahimtang (reality) ug sa bag-ong kalibotan nga karon nagsugod nga gipadayag. GIYA ALANG SA MAGTUTUDLO UG SA UBAN PA NGA BUOT MOGAMIT NIINI NGA PAGTULON-AN Ang pamaagi sa kalibutan dili mao ang pamaagi sa Ginoo. Sama sa gipahayag ni Pablo sa iyang Unang Sulat ngadto sa mga taga Corinto, ang ebanghelyo giisip nga binuang sa mga adunay kahibalo. Wala kini gisulti uban sa kaalam apan uban sa kayano niini nga kamatuoran: gilansang si Kristo sa krus. Ang balita sa mga babaye kabahin sa pagkabanhaw ni Jesus gidawat una sa mga "elite disciples" nga mga tumo-tumo lamang nga estorya babaye tungod lamang kay gisulti kini sa "ubos" nga klase sa tinun-an - ang mga babaye. Sa mga Ebanghelyo, ang mga tawo nga nag-ila nga si Jesus magtutudlo ug propeta naggikan sa gipihig (marginalized) ug tinamay nga elemento sa katilingban. Kini nga pagpihig nakahimo og lawom nga dulot diha sa panghunahuna sa mga Hudiyo ug gani bisan si Jesus ilang giapil sa pagpihig. Mao na nga kini ang paagi sa pagdawat sa mga tinun-an sa personal nga pamatuod ni Maria Magdalena ingon nga unang nakasaksi sa pagkabanhaw ni Hesus. Ang kalibutan karon wala kaayo mausab ilabi na hisgutanang pagtagad sa mga babaye ug sa mga kabus. Sa bisan unsang katilingbanong konteksto, lakip ang iglesya, ang mga kabus ug mga babaye (with some exceptions) kasagaran hilom. Na-obserbahan na nga diha sa pipila ka mga bahin, pipila sa mga batan-ong babaye ang naglikay sa agresibong pagpadayag sa ilang hunahuna tungod sa kahadlok nga mawala ang ilang kaanyag ug dili na ilhonsa mga lalaki. Sa laing bahin, ang mga lalaki nga ma-impluwensya mogamit sa ilang ekonomikanhon ug katilingbanong kapital aron sa pagpaila sa ilang mga panglantaw bisan paman kon kini layo ra sa kaayohan sa tanan. Ingon nga resulta niini ang tanan modangat sa kapildihan. Kasagaran ang kamatuoran moabut gikan sa baba sa mga kabus ug gagmayng hut-ong sa katilingban. Kon ang Psychology maoy atong pasultihon, mahimo nga tungod kini sa kamatuoran nga ang mga tawo nga naa sagahum adunay daghang gipanalipdan, ug kini mao ang magtakda kon
unsa ang ilang ilhon nga matuod. Apan adunay mas lawom ug espirituhanong rason niini. Sa Wali didto sa Bungtod (Mateo 5), si Jesus miingon, "Bulahan ang mga kabus sa espiritu, kay ila ang gingharian sa Dios." Ang espirituhanong kakabus mahimong sabton ingon nga sukwahi sa garbo ug pagkamapahitas-on nga kasagaran maoy nagpaluyo sa panglantaw sa mga butang. Pananglitan, ang garbo nga nakabase sa pagkalabaw sa salabutan (intellectual supremacy) mahimong magpugong sa usa ka tawo sa pag-ila sa mga simpleng kamatuoran bahin sa kinabuhi. Sila nagasulti ingon nga adunay kahibalo sa tanang mga butang bisan tuod nga naglimbong lamang kini sa ilang kaugalingon . Ang labing batakang mga butang nga naghatag og kahulogan sa desenteng tawhanong paglungtad mahimong molikay sa panghunahuna ug panglantaw sa mga tawo nga gipalibutan sa mga materyal nga kabtangan. Pananglitan, ang mga kabus nga mag-uuma nga nangayo sa gobyerno alang sa tabang sa pagkaon panahon sa El Niño. Nag-aghat unta kini sa lokal nga gobyerno sa pagpahigayon sa usa ka hinanali ug nasudnon nga programa alang sa tabang sa pagkaon nga maglambigit sa mga importanteng mga ahensya sa gobyerno uban sa igong budget ug suporta. Apan ang mas nakita sa mga opisyales sa gobyerno mao pa ang mga proceso ug mga polisiya nga kinahanglan subayon kaysa panginahanglan sa katawhan. Ang nag-unang mga problema sa gobyerno mao nga kini mamati una sa mga eksperto nga adunay hataas nga listahan sa mga academic credentials nga maoy nagdesinyo og mga programa ug polisiya alang sa mga katawhan. Ilang gihunahuna nga katawhan nga kulang sa pagtuon mas ubos alang kanila ug daw dili mahibalo kon unsa ang maayo alang kanila ug alang sa nasud. Usa kini ka katilingbanong pagkabuta nga ang Ebanghelyo lang ang makatambal. I. KATUYOAN: Sa pagtapus sa pagtuon, ang mga magtutuon gipaabut nga: 1. Mosulti sa tinuod kabahin sa pagkabanhaw pinaagi sa pagkinabuhi sa mga paagi nga maoy gusto sa Dios. 2. Makaamgo nga ang Dios dili moila sae dad o naabut sa pagtuon kon hisgutanan na sa pagpaambit sa kamatuoran kabahin sa pagkabanhaw ni Jesus. 3. Makaandam og yano nga mga paagi sa pagpaambit ngadto sa uban kabahin ni Jesus ug sa kaluwasan nga Iyang gihatag ngadto sa katawhan. II. PANGHUNAHUNA: Bisan ang mga gagmay nga kabataan makahimo sa pagsulti kabahin sa kamatuoran sa pagkabanhaw ni Jesus. Galamiton sa Pagtuon: Bibliya, drawing sa mga bata sa miagi nga pagtuon kabahin sa Pagkabanhaw sa us aka matarung. III. MGA KASINATIAN SA PAGTUON A. Pangabli nga Pagsimba 1. Abi-abihon ang mga bata uban sa pag-ingon, "Usa ka maayong Dominggo kaninyo" o "A blessed Sunday to you!" 2. Awiton: "Magmahalan Tayo" Magmahalan tayo, magmahalan, lalala lala lalala lala! (2x) Napakagandang pagmasdan kung tayo'y nagmamahalan! (2x) 3. Pangabli nga Pag-ampo: Salamat O Dios, niini nga Dominggo. Salamat usab sa pagtudlo kanamo sa paghigugma sa uban. Hinaot nga kami sa kanunay mobuhat og maayo ingon nga mga kabataan. Tudloi kami kon unsaon
pagpaambit sa uban kabahin ni Jesus diha sa sulti ug buhat ilabina kabahin sa pagkabanhaw ni Jesus. Amen. B. Yugto sa Pagpangandam Ipangutana: Nakahinumdom ba kamo kon unsa ang atong estorya sa milabay pa nga Dominggo? (Paminawa ang tubag sa mga bata) Isulti kini: Karon, atong ipadayon ang paghisgut sa mao ra gihapon nga estorya. C. Yugto sa Pagkat-on Ipadayon ang paghatag sa estorya sa miaging semana: SI JESUS MIPAKITA NGADTO KANG MARIA MAGDALENA (Continuation of the Resurrection Story Based on the Gospel of Mark) Hinumdomi ninyo nga ang mga babaye gisultihan na nga si Jesus wala na didto sa dapit nga gilungan kaniya tungod kay nabuhi naman siya. Ang mga babaye gisultihan nga moadto sila sa lungsod aron sultihan nila ang ilang mga amigo ug kadtong mga amigo ni Jesus (kadtong mga disipulo) kabahin sa maayo nga balita. Si Jesus mipakita kang Maria Magdalena. Busa, si Maria Magdalena miadto sa lungsod aron sultihan niya ang mga amigo ni Jesus nga siya nabuhi. Sa pagkakita ni Maria Magdalena kanila, naguol sila kaayo ug naghilak kay nagtuo sila nga si Jesus patay gihapon. Apan sa dihang gisulti ni Maria Magdalena ang nahitabo nga nabuhi si Jesus ug siya nakakita kang Jesus, wala sila motuo kang Maria Magdalena. Apan ang importante mao nga bisan wala sila mutuo, basta nasulti na ni Maria Magdalena ang tinuod. D. Pagpalalom sa Buluhaton/Pagpaambit IPangutana: Duna bay panahon nga kamo misulti sa tinuod apan ang imong gisultihan dili motuo nimo? (Pasultihon ang mga bata) Unsay imong gibati? (IPasulti sa mga bata ang ilang kasinatian) E. Pagkaplag sa Kamatuoran diha sa Bibliya Kita kinahanglan mosulti gyud sa tinuod. Ang tanan kinahanglan nga mosulti sa tinuod kabahin sa pagkabanhaw ni Jesus bisan sa unsa nga paagi. Para sa gagmay'ng kabataan, ang pinaka-maayo mao nga maningkamot kamo nga mahimong maayo ug motahud sa uban sa tanang panahon. Kini maoy pinaka- maayo nga paagi sa pagpaambit sa gugma sa Dios ngadto sa uban. F. Pag-kinabuhi sa Biblikanhong Kamatuoran 1. Ipagawas ang mga drawings sa kabataan nga nagpakita sa mga paagi sa ilang pag-pil sa mga programa nga nagpaambit sa gugma ngadto sa uban.
2. Ipa-sulti sa mga bata ang kahulogan sa ilang drawings. 3. Dasigon ang mga bata sa paghimo og drama/roleplay sa mga ehemplo sa ilang pagpakita sa paghigugma sa Dios. G. Pagtapus sa Pagtuon/Pagsimba 1. Awiton: "Magmahalan Tayo" 2. Paghatag sa halad uban sa pag-awit og haum nga alawiton. 3. Ipasundayag ang drama sa mga bata ingon nga kini kabahin sa ilang angay ihalad ngadto sa Dios. ===========================+ May 14, 2017 Ika-Upat nga Domingo human sa Pagkabanhaw: KAPAKYASAN SA PAGTOO DIHA SA PAGPAKITA NI JESUS . (Failure to Believe in the Appearance of Jesus) Daang Tugon: Genesis 18:1-15 Ang Anak nga Lalaki nga Gisaad ngadto Kang Abraham ug Sarah 1.Ang Ginoo mipakita kay Abraham didto sa sagradong mga kahoy ni Mamre. Naglingkod si Abraham sa pultahan sa iyang tolda sa udtong tutok.2.Sa paglantaw niya sa unahan , nakita niya ang tulo ka tawo nga nagbarog. Busa midagan siya aron pagtagbo sa mga tawo ug mihapa siya sa yuta ug 3 Miingon, "Sir, andam ako sa pag alagad kaninyo busa hapit intawon kamo sa akong balay.4 Tugoti nga magpakuha akog tubig aron makahimasa kamo ug makapahulay kamo dinhi ubos niining kahoy.5 Magkuha akog pagkaon aron mabaskog kamo ug makapadayon sa inyaong panaw . Andam ako pag-alagad kaninyo kay mianhi man kamo sa akong balay." Sila mitubag, " kon mao kana, buhata ang imong giingon."6 Midali si Abraham pagsulod sa tolda ug giingnan niya si Sara, "pagkuhag usa ka sako sa imong labing maayong harina ug paglutog pan. Dalia kini paghimo."7 Unya midagan si Abraham ngadto sa kahayopan ug nagpili siyag nating baka nga tambok ug humok pa ug gihatag niya kini sa iyang ulipon, gidali usab kini paghikay sa ulipon.8 Unya nagkuha si Abraham ug keso, lab- as nga gatas ug karne ug gidulot niya kini sa mga tawo. Samtang nagkaon sila, nagbarog siya duol kanila ubos sa kahoy. 9 Unya nangutana sila kaniya, "Hain man ang imong asawa nga si Sara ? '' ''Anaa sa sulod sa tolda '' mitubag siya . 10 Ang usa kanila miingon , "Isaad ko kanimo nga mobalik ako sa sunod tuig . Nianang panahona , ang imong asawa si Sara manganak ug batang lalaki . Si Sara diay namati didto sa pultahan sa tulda luyo kang Abraham.11 Si Abraham ug si Sara tigulang na kayo ug si Sara wala na abti sa iyang binulan.12 Busa mikatawa si Sara sa iyang kaugalingon ug miingon ,'' karon nga tigulang na ako ug tigulang na usab ang akong bana unsaon man namo pagpanganak? 13 Unya nangutana ang Ginoo kay Abraham, '' nganong mikatawa man si Sara ug miingon '' makabaton pa ba gud ko ug anak nga tigulang naman ko kaayo? 14 Aduna ba goy dili mahimo sa Ginoo ? Sa sunod tuig mobalik ako kaninyo ug si Sara manganak ug batang lalaki.''15 Gilimod kini ni Sara kay nahadlok man siya . Miingon siya ''wala ako mokatawa, uy . Apan ang Ginoo mitubag," mikatawa ka''. Bag-ong Tugon: Markos 16:12-13
Nagpakita si Jesus sa Duha Niya ka Disipulo 12 Human niini, mipakita si Jesus sa laing paagi ngadto sa duha kanila samtang naglakaw sila padulong sa gawas sa siyudad.3 Namalik sila ug nanugilon sa uban apan wala sila tuohi. SENTRO NGA PANGHUNA-HUNA: NK/YE: Makaduol kita sa Dios ug mabati nato ang Iyang presensya. Pinaagi kang Jesus nga nabanhaw, ang atong kinabuhi nahimong bag-o. PAGPASABOT SA TEKSTO/ EXEGESIS Genesis 18:1-15: Kini nga mga bersikulo naga centro sa pagsaysay sa iladong mga kalalakin-an: Sila si Abraham, ang iyang apo nga si Jacob, ug apo sa tuhod nga si Jose. Ang istorya nagatuyok diha sa balaang saad sa Dios ngadto kang Abraham. Ang saad sa Dios ngadto kang Abraham, adunay pipila ka mga elemento. Una, mao ang pagmugna ug usa ka nasud nga maoy magdumala sa yuta sa Palestina (o Canaan, ang pangalan sa lugar sa biblikanhong teksto). Ikaduha, mao ang pagbangon sa umaabot nga hari gikan sa kaliwatan sa mga patriyarka (linya sa mga mga amahan) nga mahimong instrumento sa pagdala sa panalangin sa Dios ngadto sa tibook kalibutan, pagpabalik sa epekto sa pagsupak ni Adan ug Eva batok sa Dios . Ang pakigsaad nga gihimo sa Dios ngadto kang Abraham diha sa 17:19, nagpamatuod nga ang Dios nagmugna ug mga lihok alang sa katumanan sa Iyang mga saad. Sa Hebreohanong kultura, ang mga kababayen-an gilauman nga manganak ug batang lalaki, nga mahimong rason aron sila mabuhi. Sa Maghuhukom 5:30 giila ang babaye ingon nga "racham", nagkahulugan og tagoangkan. Busa, ang kada babaye sa panahon sa Daang Tugon buot gyud manganak og batang lalaki dili ingnon nga garbo apan usa ka tinubdan sa kasegurohan nga sila mabuhi kon ang amahan sa pamilya o bana mamatay. Kon ang babaye dili makahimo sa pagpanganak ilhon kini nga silot. Kon dili makaanak ang usa ka asawa, mahimo kining basihanan nga mahimong bulagan siya sa iyang bana. Ang teksto maoy katumanan sa saad sa Dios ngadto kang Abraham diha sa 17:19, sa samang paagi usa usab kini ka buhing timailhan sa dakung gahum sa Dios nga Iyang gihimo nga instrumento ang usa ka tigulang na nga si Sara alang sa katumanan sa Iyang saad. Kining tigulang nga babaye nga si Sara nahimong kabahin sa katumanan sa kasabutan sa Dios ug ni Abraham. Marcos 16:12-13: Duha ka mga saksi gikinahanglan nga mopamatuod sa saysay o moangkon apan sa gihapon ang mga disipulo nagmatig-a o nagmagahi diha sa ilang pagtuo. Ang ilang kawalay pagtuo maoy hinungdan sa ilang kawalay-takos sa pagsabot sa paghulagway ni Jesus sa Iyang kaugalingon ingon nga siya Anak sa Tawo, nga maoy mag-antus, paga-patyon ug mabanhaw sa ikatulong adlaw (Marcos 8:31,9:31, 10:33). Pag-antos, kamatayon, ug pagkabanhaw maoy tinuod nga mga marka ni Jesus ingon nga matuod nga Mesiyas. Nag-antus ug namatay Siya diha sa mga kamot niadtong nagdumili sa pag-ila Kaniya ingon nga Siya mao ang Mesiyas ug Anak sa Dios (Marcos 14:1, 53- 55;15:1-3). Ang Iyang pagkabanhaw nagbuntog sa mga gahum nga naghikaw sa mauswagong kinabuhi. Siya mao ang Dios sa kinabuhi ug ang kamatayon wala nay gahum ibabaw sa gugma sa Dios. Ang mga disipulo gitawag aron sa pagsangyaw sa maong mensahe. GIYA SA MGA MAGTUTUDLO O SA MGA TIGPSAYON
Uban sa pagbati sa kaguol tungod sa kamatayon sa ilang minahal nga magtutudlo ug higala, ang mga disipulo migahin og mga adlaw human sa kamatayon ni Jesus pinaagi sa paghandum Kaniya ug pagbalik-lantaw sa Iyang mga pulong ug buhat. Nagpabilin sila sa pag-ila sa usa ka "Jesus" nga ilang nailhan. Apan pinaagi sa pagkabanhaw ni Jesus, Siya mipakita pa og labaw sa Iyang yutan-ong pagkatawo ug misu-ob na sa usa ka bag-o nga pagkamao. Diha sa bag-ong pagkamao si Jesus mipakita Siya ngadto sa Iyang mga disipulo. Ang ilang panagtagbo maoy nakapalingkawas kanila gikan sa gapos sa ilang kaguol ngadto sa bag-ong gahum sa pagsunod Kaniya uban ang kaikag ug kalipay. Ang mga disipulo nagpamatuod nga si Jesus nagpuyo diha sa usa ka tinuod nga kabag- ohan. Sila usab nagsulti nga ang tanang magtotuo ug sumusunod makahimo sa pagpakighiusa Kaniya bisan asa kita ug bisan sa unsa man nga kahimtang. Apan naa bay tulay nga makadugtong kanato ngadto kang Jesus alang sa bag-ong realidad? Sa pagkatinuod anaa lamang sa atong kaugalingon ang pagpangita og pamaagi kon unsaon nga makadugtong kita sa "Jesus sa kasaysayan" sumala sa natala sa mga Ebanghelyo. Makahimo usab kita nga makadugtong sa atong kaugalingon sa kasinatian ni Pablo didto sa Damasco. Apan sa laktod, sa unsa kaha nga paagi mahimong posible nga mahibalag nato si Jesus? Tungod kay naa kita niining duha ka managlahing realidad o kamatuoran, adunay mga pamaagi o dili ba panginahanglan sa instrumento aron maoy mahimong motabang kanato sa pagdugtong sa daku nga gintang sa atong relasyon ngadto sa Dios. Dinhi maila ang papel sa Iglesya. Alang sa mga katoliko, ang Iglesya maoy unang sakramento sa Ginoo, buot ipasabot o sa ato pa nga ang Iglesya mao ang makita ug konkretong presensya sa Dios dinhi sa kalibutan, busa, ang mga pagtulon-an sa katoliko nagaila nga ang Iglesya mao ang misteryosong lawas ni Jesus kansang tinuod nga paglungtad mapaila diha sa sakramento ug sa buluhaton sa usa ka pari. Para sa mga Orthodox Christians, ang mga ritwal nagsilbi nga bintana sa kalibutan nga naghatag sa mga manimbahay og panan-awon sa walay katapusan nga Dios. Ang mga Kristohanong Protestante nag-isip usab nga ang pulong pinaagi sa pagwali sa magwawali maoy yugto sa pakigtagbo (apil usab ang mga pulong nga gisulti diha sa sakramento) kang Jesus sa dihang Siya nagbuhat sa Iyang tawhanong presensya alang sa tanang magtotoo. Alang sa mga Kristohanong Protestante, kini nagpasabot nga si Kristo, mao ang nagpundar sa Iglesya - ang panagtapok sa mga magtotuo sa pagsimba aron sa pagpaminaw sa mensahe sa pulong, ingon nga Iyang taytayan ug pamaagi sa pagpataliwala sa Iyang Espirituhanong presensya. Para sa mga katoliko, kini usa ka pisikal nga panagdugtong uban ni Kristo pinaagi sa sakramento; apan para sa protestante, usa kini ka espirituhanon nga pakig-uban nga nag-apil sa panghuna-huna, pagbati, handurawan ug uban pa nga mga tawhanong pagkamao (human mental faculties). Dili na kini susama sa orihinal nga kasinatian sa mga disipulo apan nagadala ug igo nga grasya para sa mga matinud-anon ug mga miunong nga masinugtanon kang Jesus. I.Mga Katuyuan: Sa pagkahuman sa pagtuon, ang mga kabataan: 1. Maka-amgo nga bisan ang mga bata makaduol ngadto sa Dios ug ilang mabati ang Iyang presensya. 2. Madawat ang kamatuoran nga ang mga bata gigamit sa Dios alang sa pagpuno diha sa kakulang sa pagtuo pinaagi sa pagsulti sa kamatuoran nga si Jesus nabanhaw.
3. Maglista ug mga pamaagi unsaon nga sila makatabang sa mga buluhaton/ministeryo sa Iglesya alang sa buhat sa pagsangyaw nga si Jesus nabanhaw niadtong wala nagatoo. II. Panghuna-huna: Makahimo kita pagduol sa Dios ug mabati ang Iyang presensya. Pinaagi kang Hesus nga nabanhaw, ang atong kinabuhi nahimong bag-o. Galamiton: Ang Bibliya III- Mga Kasinatian/Pamaagi sa Pagtuon A. Pangabling Pagsimba 1. Panahon sa Pag-abi-abi: Abi-abihon ang matag-usa ug " Happy Sunday!" 2. Pangabling Pag-ampo: Mahigugmaon nga Dios, Salamat niining matahom nga adlaw sa Domingo. Salamat nga makaanhi kami Kanimo sa tanang panahon ug mabati ang Imong presensya. Tabangi kami sa pagsulti sa uban kabahin sa kamatuoran nga si Jesus nabanhaw. Kanunay kang nia uban kanamo bisan dinhi sa Simbahan alang sa pagpadayon sa pagbuhat sa Imong mga buluhaton. Sa Ngalan ni Jesus kami naga-ampo. Amen. 3. Awiton: "We are the Church" The Church is not a building, the Church is not a steeple The Church is not a resting place, the Church is people I am the Church, you are the Church, we are the world Yes, we're the Church together! B. Pagpangandam Ipangutana: Unsa nga story ang nasugilon na sa milabayng tulo ka semana? Alang kang kinsa si Hesus nagpakita diha sa maong estorya? C. Yugto sa Pagkat-on Padayon sa pagpakig-ambit ug mga story kabahin sa Pagkabanhaw ni Hesus. NAGPAKITA SI HESUS SA DUHA NIYA KA TINUN-AN (Sumpay sa story sa pagkabanhaw ni Hesus nga nagabase sa Ebanghilyo ni Markos) Human mipakita si Jesus kang Maria Magdalena, mipakita usab si Jesus sa duha sa Iyang mga disipulo. Ang disipulo maoy usa ka tawo nga misunod kang Jesus ug misunod sa Iyang Ang duha mibalik aron pagsulti ngadto sa ubang disipulo apan wala sila mitoo kanila. Ang importanting butang mao nga ang balita sa pagkabanhaw ilang gipanulti ngadto sa uban aron sila makahibalo usab sa kamatuoran. D. Pagpalalum sa Pagsabot/ Pakig-ambitay Hisgotan: 1. Si Maria Magdalena nanugilon sa maayong balita nga si Jesus nabanhaw. Ang duha usab ka disipulo nanugilon nga si Jesus nabanhaw.
2. Sa imong huna-huna, makasulti ka ba sa Maayong Balita nga si Jesus nabanhaw? E. Pagkaplag sa Biblikanhong Kamatuoran Atong ipakig-ambit kanunay ang maayong balita nga si Jesus nabanhaw alang sa tanan. Bisan kon ang uban dili motuo, ang importante nga nakasulti kita ngadto sa uban. Importante kaayo nga kita makasulti gyud sa uban kabahin sa kamatuoran sa pagkabanhaw ni Jesus. F. Pagkinabuhi sa Biblikanhong Kamatuoran 1. Ingon nga usa ka klase, maglista ug mga pamaagi unsaon nga ang matag usa makatabang sa ministeryo sa Iglesya diha sa pagsangyaw nga si Jesus nabanhaw. 2. Ang matag bata mopili ug tahas ug mopasalig sa pagbuhat niini. 3. Ang matag-usa mosulat ug pag-ampo pasalamat sa Dios nga sa kanunay presente ang Dios sa ilang kinabuhi ug kanunayng mangayo'g tabang sa mga tahas nga ilang gipili nga buhaton diha sa pangsangyaw nga si Jesus nabanhaw. G. Panapos nga Pagsimba 1. Ang matag-usa magbasa sa ilang mga pag-ampo. 2. Panapos nga awit: " God Answers Prayer" God answers prayer in the morning; God answers prayer at noon God answers prayer in the evening; So keep your heart in tune. May 21, 2017 Ikalima nga Domingo Human sa Pagkabanhaw/ UCCP Sunday: SAULOGON ANG PAGKABANHAW Daang Tugon: Exodo 16:1-26 Ang Mana ug ang mga Buntog 1Ang tanang mga Israelita mibiya sa Elim ug sa ika-15 nga adlaw sa ikaduhang bulan sukad sila mibiya sa Ehipto, miabot sila sa kamingawan dapit sa Sin nga nahimutang sa tungatunga sa Elim ug sa Sinai. 2Didto sa kamingawan nagbagulbol silang tanan kang Moises ug kang Aaron. 3Miingon sila, "Maayo pa hinuon kon gipamatay kami sa Ginoo didto sa Ehipto kay didto makakaon kamig karne ug ubang pagkaon kutob sa among gusto. Apan gidala ninyo kaming tanan nganhi sa kamingawan aron patyon sa gutom."
Ginoo miingon kang Moises, "Magpaulan akog pagkaon alang kaninyong tanan. Adlaw-adlaw kinahanglan manggawas ang mga tawo aron pagpanigom ug igo lamang nianang adlawa. Niining paagiha kasulayan ko sila kon motuman ba sila sa kasugoan nga akong gihatag kanila. 5Sa ikaunom ka adlaw, kinahanglan doblehon nila ang naandang gidaghanon sa pagkaon nga ilang tigumon ug andamon kini." 6Busa giingnan ni Moises ug ni Aaron ang tanang mga Israelita, "Niining gabhiona masayran ninyo nga ang Ginoo maoy nagdala kaninyo gawas sa Ehipto. 7Pagkabuntag makita ninyo ang himaya sa Ginoo kay nadungog niya ang inyong mga bagulbol batok kaniya. Oo, batok kaniya, kay nagtuman lamang kami sa iyang mga tugon." 8Unya miingon si Moises, "Ang Ginoo maoy mohatag kaninyog karne sa gabii, sa buntag hatagan kamo niyag pan sumala sa inyong gikinahanglan kay nabati niya nga kamo nagbagulbol pag-ayo batok kaniya. Kay kinsa man kami nga inyong bagulbolan? Ang inyong gibagulbolan dili kami kondili ang Ginoo." 9Si Moises miingon kang Aaron, "Ingna ang katawhan, 'Dali kamo ug tindog atubangan sa Ginoo kay gidungog niya ang inyong mga mulo.'" 10Samtang nagsulti si Aaron sa katawhan, milantaw sila sa diserto ug sa kalit mipakita ang himaya sa Ginoo diha sa panganod. 11Ang Ginoo miingon kang Moises, 12"Nabati ko ang mga mulo sa mga Israelita. Ingna sila nga inigkangitngit na, makadawat silag karne ug sa pagkabuntag madawat nila ang tanang pagkaon nga ilang gikinahanglan. Unya masayran nila nga ako, ang Ginoo, mao ang ilang Dios." 13Nianang pagkagabii mitungha ang mga langgam nga buntog nga milukop sa tibuok kampo ug sa pagkabuntag ang kampo nalukop sa yamog. 14Sa pagkauga sa yamog, nakakita sila ug mga butang nga nipis ug puti, sama ka nipis sa yamog diha sa yuta. 15Wala sila masayod kon unsa kadto ug nagpangutan-anay sila, "Unsa man kini?" Miingon si Moises kanila, "Mao kini ang pagkaon nga gihatag sa Ginoo kaninyo aron inyong kan-on. 16Ang Ginoo nagsugo nga ang matag usa kaninyo magtigom sumala sa iyang gikinahanglan sa gidaghanon nga duha ka litro alang sa matag tawo. Ang matag usa magtigom sumala sa gikinahanglan sa tanan nga anaa sa iyang tolda." 17Gihimo kini sa mga Israelita; ang uban daghag gikuha, ang uban diyutay ra. 18Sa pagtakos na nila niini, kadtong daghan ug gikuha wala makasobra ug kadtong diyutay rag gikuha, wala makulangi. Ang matag usa nakatigom ug igo ra gayod sa iyang gikinahanglan. 19Si Moises miingon kanila, "Ayaw kamo pagsalin alang sa sunod adlaw." 20Apan ang uban wala mamati kang Moises ug nagsalin sila alang sa sunod adlaw. Sa pagkabuntag giulod kini ug nabaho. Busa nasuko si Moises kanila. 21Ang matag usa nagtigom niini kada buntag sumala sa iyang gikinahanglan. Apan kon moinit na pag-ayo ang adlaw kadtong nahibilin sa yuta molanay. 22Sa matag ikaunom ka adlaw, balig duha ka adlaw nga pagkaon ang ilang tigumon: upat ka litro sa matag usa. Unya ang tanang kadagkoan sa katawhan miadto kang Moises ug gisuginlan nila siya mahitungod niini. 23Ug si Moises miingon kanila, "Kini ang gisugo sa Ginoo: 'Ugma maoy adlaw sa pahulay, adlaw nga balaan nga gigahin alang sa Ginoo. Lutoa ug lung-aga ang gusto ninyong lutoon ug lung-agon. Tagoi ang masalin alang sa sunod adlaw.'" 24Sumala sa gisugo ni Moises, ang salin gitagoan nila alang sa sunod adlaw apan wala kini madaot ug wala ulora. 25Si Moises miingon, "Kan-a kini karong adlawa kay karon adlaw sa pahulay nga gigahin alang sa Ginoo ug dili kamo makakita ug pagkaon didto sa gawas. 26Magtigom kamo niini sulod sa unom ka adlaw apan sa ikapito ka adlaw nga mao ang adlaw sa pahulay, wala kamoy makuha." Bag-ong Tugon: Lucas 24:36-46 Si Jesus Nagpakita ngadto sa Iyang mga Tinun-an
36Samtang nagsugilon pa sila niini, mitungha ang Ginoo sa taliwala nila ug miingon, "Ang kalinaw mag-uban kaninyo." "Ang kalinaw mag-uban kaninyo.": May mga sinulat nga wala maglakip niini. 37Nakurat sila ug nalisang ug naghunahuna nga nakakita silag multo. 38Apan miingon siya kanila, "Nganong nabalaka man kamo? Nganong nagduhaduha kamo? 39Tan-awa ninyo ang akong mga kamot ug mga tiil. Ako gayod kini! Hikapa ako ug makita ninyo kay ang espiritu walay unod ug mga bukog sama sa nakita ninyo nga ania kanako." 40Gisulti niya kini ug iyang gipakita kanila ang iyang mga kamot ug mga tiil. 41Apan wala gihapon sila makatuo ug hilabihan ang ilang kahibulong apan nalipay sa ilang nakita. Busa gipangutana sila ni Jesus, "Duna ba kamoy makaon dinhi?" 42Ug gihatagan nila siyag usa ka buok nga sinugbang isda 43ug gidawat kini ni Jesus ug gikaon diha sa ilang atubangan. 44Unya miingon siya kanila, "Kining mga butanga mao gayod ang akong gisulti kaninyo samtang uban pa ako kaninyo. Kinahanglan matuman ang tanan nga nahisulat mahitungod kanako sa Balaod ni Moises ug sa mga sinulat sa mga propeta ingon man sa mga Salmo." 45Unya gipasabot niya sila sa Kasulatan, 46ug miingon siya kanila, "Kini mao ang nahisulat nga ang Mesiyas kinahanglan nga mag-antos ug unya mabanhaw sa ikatulong adlaw. KINATIBUK-ANG PANGHUNA-HUNA: Si Jesus nianhi aron makigdugtong kanato diha sa mga ordinaryo, yano, mahinungdanon ug Komon nga mga kalihokan ug pakigbisog. SENTRO NGA PANGHUNA-HUNA: NK/YE: Ang Dios presente sa matag -adlaw, ordinaryo ug sa mahinungdanon nga kalihukan sa atong mga kinab uhi. Ang ato lamang kinahanglan mao ang pagtoo ug pamatud-an kini nga kamatuoran. PAGPASABOT SA TEKSTO Exodo 16:1-26. Sa Chapters 1-15, sa sinugdanan diha sa kinabuhi ni Moises gipasiugda kon giunsa siya paglingkawas ug pag-amoma sa mga Ehiptohanong princesa. Gitudloan ug giumol siya ilalum sa kultura ug trasdisyon sa mga Ehiptohanon. Sa gawi ug pagpanglihok-lihok mahimong nahisama na siya sa mga Ehiptohanon, apan sa dugo kanunay gyud nga usa siya ka Israelita. Iyang nasaksihan kon giunsa sa gitahasan nga agalon sa trabahuon pagtagad ang iyang igsuong Israelinhon ug dili siya maglinawon kon dili niya makita ang hustisya alang niining mao nga trabahante. Diha niini nga kahimtang nga ang Dios mitawag kang Moises aron mangulo sa mga katawhan ngadto sa Yutang Saad. Si Moises nahimong tigpamaba^ sa pagsulti sa mensahe sa Dios ngadto sa hari sa Ehipto. Ang Dios migamit kang Moieses aron sa pagpakita sa Iyang makusganong gahum ibabaw sa Ehiptohanong Paraon. Ang panagtagbo ni Moiese ug ni Paraon nagpaila sa panagtagbo sa Dios ug sa hari nga nagpaka-dios. Busa mao kadto ang panagsangka sa
gahum tali sa Dios ug sa nagpaka-dios nga hari sa Ehipto. Ang mga kahibulongang buhat sa mibuntog sa gahum ni Paraon. Kapitulo 15-18 nagsaysay sa panghitabo sa Exodo. Kini gipakita kon giunsa sa Israelinhon pagbalhin gikan sa Ehipto ngadto sa Yutang Saad. Dili kini sayon nga dalan. Mipanaw sila gabii ug adlaw didto as kamingawan diin ilang nasaksihan ang paghatag, pagbantay ug pagpanalipod sa Dios. Dunay mga panahon nga ang mga katawhan nag- reklamo kang Moises sa pagkaon ug tubig tungod sa kanihit. Ang Dios nagpadayon sa pagpaminaw sa ilang mga reklamo ug mitubag sa ilang mga gikinahanglan. Ang Dios nga milingkawas gikan sa madaug-daugon nga pagtagad ilalum sa mga kamot sa gitahasan nga agalon sa trabahuon (task master) nagpabilin nga matinud-anon sa Iyang saad aron sa pagtagbo sa ilang mga panginahanglan. Lucas 24:36-46. Adunay inila nga pagtuo sa mga Hudiyo nga mikuyanap niadtong panahona kabahin sa hunahuna sa usa ka labawng gamhanan sama sa mga anghel nga mahimong magtakuban sa nagkalain-laing hulagway. Ang nabanhaw nga Jesus nakadawat sa samang panghunahuna sa dihang ang ubang mga disipulo sa katapusan nituo ra gyud nga siya ang tinuod nga mesiyas nga nabanhaw sa mga patay. Ang teksto usab nagpakita sa kinaiya sa disipulo sa ilang mubo nga pagsabot bahin kang Jesus ingon nga Mesiyas. Si Jesus kinahanglan nga mopatin-aw napud ngadto kanila kabahin sa iyang pagkamao ingon nga Mesiyas (vv. 46-48). Sama sa Marcos, ang disipulo sa Lucas naglisod pagdawat sa kamatuoran sa mainantusong Mesiyas tungod kay ilang gipaabot ang usa ka Mesiyas nga moluwas kanila gikan sa pagkaulipon sa Romanhong EmperyO (24: 21). Nilaum usab sila sa usa ka politikanhong Mesiyas. Si Jesus madinawaton o maaghop nga mipahayag ngadto sa duha (v.26), kabahin sa tinuod nga kinaiya sa Mesiyas. Bisan pa sa ilang ka-walay pagtuo ug gamay nga pagsabot, Iyang gipasaligan nga ilang madawat ang Balaang Espiritu nga gikan sa Amahan. Ang pagkabanhaw ni Jesus nagdala og bag-ong pagsabot ug bag-ong tinan-awan ngadto sa Iyang disipulo bahin kaniya. Ang Iyang pagkabanhaw nagpakita sa panginahanglan nga mabag-o ang mga disipulo sa ilang pakigsaad ngadto sa tahas nga ilang gidawat sa dihang misaad sila sa pagsunod kang Jesus. GIYA SA MGA MAGTUTUDLO UG TIGPASAYON Bisan tuod dunay walay kinutubang gintang sa walay katapusang gingharian ug sa kalibutanong gingharian, si Jesu-Cristo ang tawo nga nagpuyo ug namatay alang kanato, ug nabanhaw ug nikayab pinagi sa Diosnong gahum, naay gahum sa pagdugtong nainang mao nga gintang. Diha kaniya ug pinaagi kaniya makaduol kita sa Dios diha halapad nga kalibutan. Sa pagkatinuod, si Jesus ang nabanhaw nga Manluluwas, nagdala kanato gawas sa Iglesya aron nga kita mausa kaniya sa atong matag-adlaw nga mga kinabuhi ug mga pakigbisog. Dili ta moingon nga si Jesus anaa sa pakigbisog sa mga katawhan, apan aduna Sya'y pasalig nga anaa Siya nag-uban kanato sa dihang moharong kita sa kalibutan aron pagsunod Kaniya kauban sa katawhan.
Dunay pipila ka mga magtutuo nga naghunahuna nga tungod kay sa dihang Jesus nibiya sa kalibutan ug naa sa Iglesya pinaagi sa espiritu lamang, mao nga hingpit nga maayo lang nga magpalayo sa mga hagit nga naghimo sa mga katawhan nga kabus dinaug-daug ug sinalikway tungod kay kini dili man butang nga espirituhanon. Igo na sa ilaha ang pag-awit ug "sa iya ang himaya, gahum ug kahalangdon" ngadto sa Dios ug human sa pagsimba mobalik sila sa ilang naandang kinabuhi ug pagpanglimbong ug pagpasakit sa mga tawo aron sa pagtagbaw sa ilang kaugalingon, sa ilang kaharuhay, ganansya, himaya ug kadungganan. Kini nga pamatasan diha sa Kristohanong katilingban nga maila niadtong giila nga New Religious Movements, kadaghanan niini naa sa nasulod na sa UCCP nga kongregasyon. Ang mga matinud-anong miembro sa UCCP nagadipensa gayud sa makusganon ilabina sa ilang pag-impluwensya sa mga pagsimba ug sa Kristohanong Edukasyon ug mga programa. Ang ubang mga Pastors, sa usa ka rason ug sa lain pa, midangop sa ilang teolohikanhong pagsabot ug miwali pa gani sa dunot nga ebanghelyo. Ang tinuod nga Iglesya ni Jesu-Cristo nagapangita ug naga-padayon sa kalibutanong ministeryo ingon nga timaan sa iyang pagka-matinud-anon ug pagkamaunongon ngadto kang Jesus. Ang UCCP naningkamot sa pagpanalipod sa iyang kaugalingon gikan sa inanay nga pagsulong ug pag-ataki sa New Religious Movement nga mga grupo nga sa katupasan makahimo sa mga lokal nga kaiglesyahanan ug kongregasyon sa UCCP nga dili na matinud- anon ug maunongon sa tinuod nga Ebanghelyo ni Jesu-Cristo. Pwedeng ma-konsiderar nga lihok kini sa yawa aron mabahin ang Iglesya. Gidaut dinhi ang hunahuna sa mga pangulo sa iglesya ug mga magbubuhat ug dalhon sila ngadto sa pagsimba og mga dios-dios o dili ba kaha sa pagsimba og bahandi kaysa pagsimba sa tinuod nga Dios diha sa Bibliya. Ang pagpanginlabot sa kongkretong pagpakigbisog subay sa Biblikanhon ug Propretanhong tradisyon nga si Jesus mismo ang mipursigi maoy usa ka timaan sa pagpakita sa atong pag-unong kang Jesus. Sa pagkatinuod ang ilang klase sa pagtulon-an, mahimong mopadulong kini ngadto sa kasamtangan nga kultura ug panghunahuna nga kanunay nagahimaya sa daghang mga kalampusan, pagpalabaw sa kaugalingong kagawasan aron makabaton ug kaharuhay. Kabantog, gahum ug influwensiya, kalingkawasan gikan sa kalisud, hulga ug mga balatian - natural kini diha sa tawhanong pagbati, apan kini maoy gina-saad sa New Religious Movements. Dili lisod ilhon ang matinud-anong iglesya: ang kinabuhi kinabuhi nasangkap gayud sa dugo sa mga martir. I.Mga Katuyuan: Sa pagkahuman sa pagtuon, ang mga kabataan... 1. Makahulagway sa pagbisita ni Jesus ngadto sa Iyang mga disipulo. 2. Isulti kon giunsa ni Hesus pagpasalig sa Iyang mga disipulo. 3. Ilhon ang kamatuoran nga si Jesus s presente sa matag adlaw sa atong kinabuhi ug kanunay'ng magpasalamat sa Dios. 4. Ipakita ang pagtoo sa Dios human pagkat-on nga si Hesus nabanhaw pinaagi sa pagsaulog sa kalipay alang sa tanan.
II. Konsepto: Ang Dios presente sa matag-adlaw bisan pa diha sa mga mahinungdanon nga kalihukan sa atong mga kinabuhi. Ang ato lamang kinahanglan mao ang pagtoo ug pamatud-an kini nga kamatuoran pinaagi sa pagpasalamat ngadto sa Dios sa Iyang presensya. Mga Galamiton: Ang Bibliya, papel ug krayola. III. Mga Kasinatian/ Pamaagi sa Pagtuon A. Pangabling Pagsimba 1. Panahon sa Pag-abi-abi. Abi-abihon ang matag-usa uban sa pag-ingon, " Happy Anniversary UCCP" Have a blessed UCCP Sunday! 2. Awiton: "Praise God, Praise God" Praise God, Praise God, all ye little children! God is love, God is love.(2x) 3. Pangabling Pag-ampo: Mahal nga Dios, salamat kang Jesu-Kristo ug sa Iglesya nga Iyang gisugdan panahon sa Pagkabanhaw. Salamat sa United Church of Christ in the Philippines, nga maoy kabahin sa Iglesya nga iyang gisugdan. Gisaulog namo karon ang pagkahimugso sa Iglesya. Salamat sa mga tawo nga nahimong kabahin niini nga Iglesya. Panalangini kining Imong Iglesya. Sa Nalan ni Hesus. Amen. 4. Awiton: "We are the Church" The Church is not a building, the Church is not a steeple The Church is not a resting place, the Church is people I am the Church, you are the Church, we are the world Yes, we're the Church together! B. Pagpangandam Isulti: Karon gisaulog nato ang ika-69 nga pagkahimugso sa Iglesya. Ang United Church of Christ in the Philippines nga natukod niadtong Mayo 25, 1948. Mao usab kini nga susamang Iglesya nga gisugdan ni Hesus pila na kalibo ka tuig na ang milabay panahon sa Iyang pagkabanhaw. C. Yugto sa Pagkat-on Padayon sa pagpakig-ambit ug mga story kabahin sa Pagkabanhaw ni Hesus. SI JESUS NAGPAKITA NGADTO SA IYANG MGA TINUN-AN (Sumpay sa story sa pagkabanhaw ni Hesus nga nagabase sa Ebanghilyo ni Lucas) Ang mga disipulo ni Jesus ug ang iyang mga higala nagtigom sa Jerusalem. Naghisgotanay sila kabahin sa daghang higayon nga si Jesus nagpakita ngadto kanila. Sa ilang panaghisgotay, Si Jesus s mismo nagpakita kanila. Si Jesus miingon, "Ang kalinaw mag-uban kaninyo". Ang mga disipulo nakurat ug nalisang.
Si Jesus nangutana kanila," Nganong nabalaka man kamo ug nganong nagduha- duha man kamo? Tan-awa ninyo ang akong mga kamot ug mga tiil. Ako gayod kini! Hikapa ako ug tan-awa." Ang mga disipulo nalipay pag-ayo apan wala gihapon sila makatuo niini. Unya si Jesus nangutana, "Duna ba kamoy makaon dinhi?" Ang mga disipulo naghatag kaniya ug sinugbang isda ug iya kining gikaon. Ug si Jesus nagpahinumdom kanila nga ang tanan nga nahisulat kabahin kaniya sa Balaang Kasulatan nahitabo na. Ug nasabtan sa Iyang mga disipulo. Siya mao ang pinili ug kinahanglan nga mag-antos ug unya mabanhaw sa ikatulong adlaw. Sa katapusan, nakita nila ang kamatuoran. D. Pagpalalum sa Pagsabot/ Pakig-ambitay Hisgotan: 1. Unsay imong buhaton kon imong makita si Hesus?( pasagdan ang mga bata nga mosusi/ usisa sa ilang mga tubag) 2. Sa imong huna-huna, posible ba nga atong makita si Hesus karon?(paminaw pag-ayo sa unsay isulti sa mga bata) E. Pagkaplag sa Biblikanhong Kamatuoran Atong makita si Jesus karon dinhi sa Simbahan. Hinumdumi nga ang simbahan mao ang mga katawhan. Ang simbahan mao ikaw ug ako ug kitang tanan. Makita nato si Jesus sa matag-usa kanato. Ang paagi lamang nga mapakita nato ang atong gugma sa Dios karon mao ang paghigugma sa usag-usa. Nasayod kita nga si Jesus presente sa atong kinabuh. Ania kita tungod kay ang matag-usa kanato nakakita ug nakahibalo sa Iyang gugma alang sa matag usa. Mao kini ang kahulugan sa pagkabanhaw ug niini gisaulog nato ang kalipay ug pasalamat. F. Pagkinabuhi sa Biblikanhong Kamatuoran 1. Ipangutana: Unsay atong pagbati nga ang ubang tawo nahigugma kanato? Unsay atong pagbati nga si Jesus presente sa matag-adlaw sa atong kinabuhi pinaagi sa uban? 2. Tabangi sa paghuna-huna (uban sa tanang kabataan) ang tubag sa matag-usa ug hangyoon ang mga bata sa pag-draw og sitwasyon nga ang gugma sa matag-usa mapa-ambit. G. Panapos nga Pagsimba 1. Basahon ang Lucas 24:36b " Ang kalinaw mag-uban kaninyo." Awhagon ang mga bata sa pag-memorize niini nga bersikulo. 2. Ihalad ang ilang gi-drawing nga sitwasyon nga diin ang gugma sa matag-usa napa-ambit. Ipasa usab ang sudlanan sa halad uban ang awit sa paghalad 3. Panapos nga pag-ampo: Salamat O Dios, niining domingo sa UCCP nga diin makasaulog kami ingon nga Iglesya ug ingon nga ang presensya ni Jesu- Kristo ania kanamo. Matinud-anon unta namong mapakita nga nituo kami nga si Hesus nabanhaw ug ipakig -ambit ang Iyang gugma alang sa tanan. Salamat sa Imong gugma nga gipakita sa mga tawo nga nahigugma kanamo. Sa ngalan ni Jesus. Amen. 4. Panapos nga Awit: "Love God, Love God"
Love God, Love God, all you little children! God is love, God is love. Share love, share love, all you little children. God is love, God is love. =============================+ May 28, 2017 Ika- Unom nga Domingo Human sa Pagkabanhaw/ Domingo sa Pagkunsad: "PAGPAABUT SA KAHINGPITAN SA PAGHARI SA DIOS DINHI SA KALIBUTAN" Daang Kasabotan: Daniel 12:13 13"Ug ikaw, Daniel, padayona ang imong pagkamatinud-anon hangtod sa kataposan. Unya mamatay ka apan mobangon aron pagdawat sa gitagana alang kanimo inig-abot na sa kataposan." Bag-ong Kasabotan: Mark 16:15-20 15Miingon siya kanila, "Panglakaw kamo sa tibuok kalibotan ug isangyaw kining Maayong Balita ngadto sa tanang mga tawo. 16Ang motuo ug magpabunyag maluwas, apan ang dili motuo, silotan. 17Ug mao kini ang mga timaan nga mabatonan sa mga motuo: sa akong ngalan maghingilin silag mga yawa ug manulti silag lainlaing mga sinultihan. 18Makakupot silag mga halas ug kon makainom silag hilo, dili sila maunsa. Itapion nila ang ilang mga kamot sa mga masakiton ug mangaayo sila."19Human makigsulti kanila ang Ginoong Jesus, gibayaw siya ngadto sa langit ug milingkod sa tuo sa Dios. 20Ug nanglakaw ang mga tinun-an ug nagsangyaw sa Maayong Balita sa tanang dapit. Mitabang gayod kanila ang Ginoo ug nagpamatuod sa ilang giwali pinaagi sa paghatag kanila ug gahom sa pagbuhat ug ilhanan.] KINATIBUK-ANG PANGHUNAHUNA: General Concept: Si Jesus misaka sa langit arons sa pagdawat sa katungod nga gihatag sa Dios Amahan Kaniya alang sa katumanan ug kahingpitan sa paghari sa Dios. SENTRO NGA PANGHUNAHUNA: N/K/YE: Si Jesus misaka sa langit aron makig-uban sa Dios Amahan. PAGSABUT SA BIBLIKANHONG KASAYURAN Daniel 12:13. Ang bili sa kahibalo kabahin sa Dios (theological) diha sa libro sa Daniel sa pagkatinuod maoy gihatagan og daku nga pagtagad. Ang kapitulo 5, bersikulo 21 naghisgut kabahin sa Labing Halangdong Dios ingon nga Dios nga labaw pa sa gingharian sa kalibutan. Ang panan-awon ni Daniel nga naka-tala sa teksto sa Daniel 7:11, 26-27, 8:25, 9:27, 11:45, 12:13, naghulagway sa kadaugan sa Dios. Ang mga gingharian sa kalibutan Gingharian sa Dios ug sa umalabot nga Mesiyas (2:44, 7:27). Ang 12:13 adunay tulo ka mahinungdanong sentro sa panghunahunaha,
"matinud-anon hangtod sa katapusan... mamatay apan mabuhi... pagdawat sa ganti sa katapusang panahon." Gipaila dinhi ang kamahinungdanon sa pagbaton og pagtuo sa Dios hilabina sa panahon sa krisis ug sa dakong kasakitan, tungod kay pinaagi lamang sa pagtuo nakalatas si Daniel gikan sa baba sa kamatayon. Nagpabilin siyang matinud-anon sa panahon nga gisulayan siya aron isalikway niya ang iyang pagtuo sa Dios. Ang pakigsaad mao nga diha sa iyang pagpabilin og hupot sa pagtuo, bisan mamatay siya mobangon siya pag-usab, usa kini ka pakigsaad nga nagapadayon ngadto kang Jesus bisan pa man niadtong nagasunod ug mopadayon sa paghupot og pagtuo sa Dios. Ang pagkamatinud-anon ni Daniel naghatag kaniyag katungod sa pagdawat sa maong gasa. Ang libro sa Daniel padayon nga nagtawag niadtong adunay pagtuo sa pagpabilin nga matinud- anon ug lig-on hangtud sa katapusan. Ang katapusan sa kinabuhi anaa diha sa ilang kadugtongan sa Dios. Makasinati sila sa kamatayon apan mobangon sila pag-usab aron sa pagdawat sa ilang ganti. Ang pasalig nga atong madawat ang ganti madanihon kaayo, apan ang ganti dili dapat maoy himoon nga pinaka-sentrong rason sa pagpakita sa atong pagtuo, tungod kay ang pagtuo nga dunay buhat mao ang hingpit nga pagpakita sa atong pagtuo sa Dios. Ang ganti mao ang gasa human mapakita ang pagtuo nga dunay buhat. Si Daniel nagdapit kanato sa pagbuhat sa ingon, ug magpabiling matinud-anon sa bisan unsang kahimtang sa kinabuhi. Markos 16:15-20. Sa Markos 6: 7-13 naghatag si Jesus ngadto sa iyang mga tinun-an sa "gahum sa paghingilin sa mga yawa (v.7), gipadala nga tinagurha(v.7). Sa bersikulo 12, ang mga tinun-an nanlakaw "ug nagwali nga ang mga tawo kinahanglan maghinulsol sa ilang mga sala." Sa bersikulo13, "Ilang gihinginlan ang daghang mga yawa ug gihaplasan nilag lana ug giayo ang daghang mga masakiton." Kini nga sugo gisubli ug gipatin-aw pag-ayo diha sa Markos 16:15-18. Mao gihapon nga mensahe ang gipalapnag ug gisangyaw ngadto sa tibuok kalibutan ug ang Maayong Balita giwali ngadto sa tanang katawhan. Ang magsusulat sa Lucas naghatag usab og kamahinungdanon sa panghunahuna nga si Jesus mao ang Manluluwas sa tanan. Sa Isaias 36:5-6, gihatagan ug gibug-aton ang panghunahuna nga ang kapanahonan sa Mesiyas mapadayag pinaagi sa pag-ayo sa mga masakiton, ang amang makasulti, ug ang katawhan sa Dios mahimong saksi sa Dios alang kaniya (Isaias 43:10). Gikutlo ni Lucas ang panglantaw ni Isaias nga gipamatud-an ni Jesus sa iyang pag-sugo sa iyang mga tinun-an sa pagbuhat sa mga milagro. Ang bersikulo 17 naglakip sa tanang magtutuo. Dinhi si Jesus naglakip sa tanang magtutuo sa pagbuhat sa mga milagro pinaagi sa gahum sa Balaang Espiritu. Giila ni Jesus ang kahuyangon sa iyang mga tinun-an. Ang bersikulo 14 nagkanayon: "Gisaway niya sila tungod sa ilang pagkakulang sa pagtuo ug pagkagahi sa ilang ulo kay wala man sila motuo niadtong nakakita kaniya nga nabanhaw." Apan, sa gihapon si Jesus miila sa ilang kapasidad sa pagbag-o ug mao nga iya silang gidasig sa pag-adto sa tibuok kalibutan. Wala pasagdahi ni Jesus ang iyang mga tinun-an - siya nag-uban kanila ug naglihok pinaagi kanila (b. 20). Ang teksto nagpadayag kanato nga ang Dios diha kang Jesus nagpadayon sa pagtawag kang bisan kinsa nga moapil sa iyang kinatibuk-ang buluhaton (universal mission). Sa walay pagpihig sumala sa kahimtang sa kinabuhi, mga maduhaduhaon sama sa unang mga tinun-an, kita usab usahay nagmagahi sa pag-adto tungod kay nahadlok kita ug ang pagduhaduha nagtabon sa atong panglantaw, apan ang Dios sa kanunay ania uban kanato sa pag-giya ug naglihok diha kanato ug pinaagi kanato.
GIYA ALANG SA MGA MAGTUTUDLO UG SA UBAN PANG MOGAMIT NIINI NGA PAGTULON-AN: Diha sa Kristohanong pagsabot, ang pagkayab ni Jesus ngadto sa himaya sa Dios aron pagdawat sa gahum sa Dios aron sa pagdala sa tibuok kabuhatan ngadto sa mabungahong katapusan mao ang ikaduha gikan sa katapusang yugto sa kahingpitan sa balaang buhat sa Dios diha sa pagluwas sa Iyang katawhan. Sa katapusan, kuhaon pagbalik sa Dios ang iyang katungod ingon nga Magbubuhat sa tibuok kalibutan gikan sa Dautan, ang tigpakaron-ingnon. Mao kini ang katapusang paglaum ug panan-awon sa tawo nga kanunay giubanan sa pagtuo diha sa matinud-anong pulong sa Dios. Apan dili kini nga hulagway ang gilantaw sa mga kaaway sa Dios sa kalibutan. Gusto nila nga ang kalibutan mogahi ug dili molihok ug dili gayud motapus. Matag kadaugan ngadto sa katapusan sumala sa tawhanong paglaum ug panglantaw walay kukahadlok nga gibabagan ug gibali aron magpabilin ang gahum sa dautan sa tanang katawhan. Pero, nganong dili naman lang monaog si Kristo sa kalibutan ug ipahamtang ang kabubut-on sa Dios sa tanan nga mosupak? Apan dili kini ang paagi sa pagluwas sa Dios sa kabuhatan. Ang Kasulatan naghatag kanatog timailhan sa misteryosong plano sa Dios: ang kalingkawasan gikan sa dautan ug pagkadunot (Mga Taga-Roma 8) gipakita diha sa nagkadako nga kasakit sa kabuhatan ngadto sa iyang kaugalingong pagkabag-o pag-usab. Ang Dios magluwas sa katawhan, ingon man ang tibuok kabuhatan, gikan sa katapusang pagkagun-ob pinaagi sa pagbutyag sa kagawasan nga gitisok sa kabuhatan sugod sa sinugdanan sa panahon. Ang katawhan adunay mahinungdanong papel sa pagpangulo niana nga kaluwasan o kalingkawasan sa kabuhatan ngadto sa hingpit nga pagpamunga niini. Ang tahas sa Iglesya mao ang pagmantala niini nga kamatuoran ngadto sa tibuok kalibutan. Ang panahon wala magpundo - modangat ba ang kabuhatan ngadto sa katapusang pagkawalay pulos o ngadto sa pagka-bag-o pag-usab. Gikan sa Kristohanong panglantaw, ang tawhanong kinabuhi ug kapadulngan ni Jesus ingon nga Maghuhukom sa katapusang panahon mao ang yawe nga mag-abli sa tinagoan sa pag-antos ug kapadulngan sa kabuhatan. Kon itandi, ang kalibutan nabahaan sa propaganda, peke nga pagkamaayo ug bakak nga mga mithi nga nagsilbing sampong aron tagoan ang dautan ug malipat-lipatong buhat alang sa pagpugong sa kabuhatan nga moabot sa iyang tinuod nga kapaingnan. Apan batok sa lamdag sa Maayong Balita ni Jesus, ang tanan nga malipatlipatong buhat motapus gayud ug madayag ra unya ang kamot sa Yawa. Ang mga tigmantala nga nag-usisa (Investigative Journalist) karon nagbutyag sa mga tinuod nga hinungdan luyo sa gubat nga daw walay katapusan nga mipatay sa milyones ka mga tawo ug nag-guba sa relasyon sa paglungtad sa Middle East ug North Africa. Ingon nila usa kini ka gubat alang sa pagsiguro sa importanteng dalan padulong sa dagkong reserba sa lana (oil reserve), apan ang mao nga mga pamaagi maoy pagkontrol sa kalibutan. Ang kasegurohan sa pagkaon ug kaugmaon sa kabuhatan sa nasud nga huyang apan datu sa rekurso (resources) mahimong itulod pirmi ngadto sa pinaka-daplin aron lang magpadayon ang ka-datu niadtong mga banay ug pipila nga maoy nag-control sa ekonomiya sa tibuok kalibutan. Kini nga mga grupo mao ang kamot sa Yawa, ang kaaway sa Dios, nga magpabiling mokontrol sa kalibutan. Matud pa sa usa ka American geopolitical expert, "Control oil and you control many nations. Control food sources and you control all of humankind." "i-control ang lana ug imong ma-control ang tibuok nasud. I-control sa tinubdan sa pagkaon ug imong ma-kontrol ang katawhan." Ang pagpaningkamot ug pagpakigbisog aron mabutyag ang kamot sa Yawa ug ang paghatag sa suporta ug kadasig niadtong anaa sa atubangan sa pagpakig-away batok sa mga sinugo o
instrument sa Yawa sa kalibutan usa ka katungdanan sa mga katawhan nga dunay gugma sa hustisya ug kagawasan, ma-Kristohanon man o dili Kristohanon. Usa kini ka matang sa pagtuo ug hilisgutanan sa iglesya. Ingon nga sumusunod ni Jesu-Kristo, dili kita ma-kapili palayo sa Iyang buhat alang sa pagmugna ug pagpahari sa Dios sa tibuok kabuhatan. I.MGA KATUYUAN: Sa pagkahuman sa pagtuon, ang mga kabataan makahimo sa: 1. Ihulagway ang pagkayab ni Hesus. 2. Ipasabot ngano si Hesus mikayab ngadto sa Amahan. 3. Ipakita ang pagpasalamat alang sa pagkayab ni Hesus ingon nga kabahin sa umaabot nga mga anak sa Dios. II. PANGHUNA-HUNA: Si Jesus nikunsad sa Langit ngadto sa Dios. Galamiton: Ang Bibliya III. MGA KASINATIAN/ PAMAAGI SA PAGTUON A. Pangabling Pagsimba 1. Panahon sa Pag-abi-abi. Abi-abihon ang matag-usa uban sa pag-ingon, " Ang kalinaw maanaa kanimo! 2. Awiton " Serve God, Serve God" Serve God, Serve God, all you little children! God is love, God is love. Serve people, serve people, all you little children. God is love, God is love. 3. Pangabling Pag-ampo: Mahal nga Dios, salamat niining domingo sa pagkayab. Tudloi kami sa mas daghan mahitungod niini aron makahibalo kami ug labaw pa mahitungod Kanimo. Salamat sa Sunday School ug niini nga takna sa pagtuon ug sa matag-usa. Sa Ngalan ni Hesus. Amen. B. Pagpangandam Isulti: Human si Jesus nabanhaw ug mipakita ngadto sa Iyang mga disipulo, nag andam na usab siya sa pagbuhat sa ubang butang. Atong tan-awon kon unsa pa ang Iyang buhaton. C. Yugto sa Pagkat-on Isugilon ang Estorya SI JESUS MOADTO SA LANGIT Sa dihang si Jesus nabanhaw, mipakita siya sa Iyang mga disipulo aron sa pagsugo pagtudlo nga lakaw kamo ngadto sa tibook kalibutan ug isangyaw ang maayong balita nga si Jesus buhi. Nag-ingon siya nga daghang mga tawo nga makahimo sa pagbuhat ug bag-o ug maayong mga butang. Human si Jesus nagtudlo ngadto sa Iyang mga disipulo, miadto siya sa langit ngadto sa Dios. Ang Iyang mga disipulo miadto usab ug sa ilang pagpauli, nanugilon sa maayong balita bisan asang dapita. Ang magiyahong presensiya sa Dios nabati sa tanan. D. Pagpalalum sa Pagsabot/ Pakig-ambitay
Hisgotan: 1. Nabati ba nimo ang presensya sa Dios? 2. Kanus-a nimo nabati? 3. Unsay bag-o ug mga maayong butang nga imong nabuhat sa dihang nabati nimo ang presensya sa Dios? E. Pagkaplag sa Biblikanhong Kamatuoran Si Jesus buhi ug kanunay nia siya kanato, naggiya. Ang ngay natong buhaton mao ang pagsunod Kaniya. F. Pagkinabuhi sa Biblikanhong Kamatuoran 1. Ipangutana: Unsay angay natong buhaton sa pagsunod kang Jesus? 2. Maghimo ug listahan sa bag-o ug mga maayong butang nga atong ginabuhat alang sa pagsunod kang Jesus. 3. Idrama kini nga mga butang. G. Panapos nga Pagsimba 1. Himoon ang drama kabahin sa panapos nga pagsimba. 2. Basahon ang Marcos 16:15b"........ isangyaw ang maayong balita.....". Awhagon ang mga bata sa pagsag-ulo niini nga bersikulo. 3. Taposon uban ang pagsulti sa han-ay sa mga pulong pag-ampo. Ang magtutudlo maoy motapos niini nga pag-ampo.